Lelaki dipercayai buat panggilan palsu bom di Aeon Klebang ditahan polis

IPOH, 24 Ogos- Polis menahan seorang lelaki berusia 38 tahun dipercayai bertanggungjawab terhadap panggilan palsu ancaman bom di pusat beli-belah Aeon Mall Klebang, Chemor petang semalam. Ketua Polis Daerah Ipoh ACP Yahaya Hassan berkata lelaki warga tempatan tersebut ditahan pada 9.30 malam tadi di kawasan Tasek, Ipoh.Beliau berkata, tangkapan dilakukan kurang lima jam daripada laporan mengenainya diterima."Suspek dipercayai bertanggungjawab berdasarkan pengakuan dikumpul dan peranti komunikasi yang digunakan untuk membuat panggilan palsu. Suspek akan direman hari ini untuk siasatan lanjut," katanya dalam kenyataan pagi ini. Yahaya berkata kes disiasat mengikut Seksyen 507 Kanun keseksaan dan dengan tertangkapnya suspek kes dianggap selesai. "Pemeriksaan di seluruh premis tidak menemukan sebarang objek meragukan. Kawasan bangunan disahkan selamat dan semua kakitangan dibenarkan masuk semula pukul 10.30 malam tadi."Dengan tertangkapnya suspek ini, maka kes ini telah pun berjaya diselesaikan. Pihak polis ingin memberi amaran keras kepada orang ramai supaya tidak membuat panggilan ancaman bom palsu dengan sewenang-wenangnya sehingga mendatangkan ketakutan kepada orang awam dan ketenteraman awam,"katanya.Semalam, bangunan itu terpaksa dikosongkan dan dihenti operasi selepas pekerja premis menerima panggilan ancaman bom kira-kira 5.30 petang. Susulan itu, Unit Pemusnah Bom Polis Diraja Malaysia dari Ibu Pejabat Polis Kontinjen Perak dibantu pasukan bomba melakukan pemeriksaan menyeluruh di bangunan tersebut.

(Ketua Polis Daerah Ipoh ACP Yahaya Hassan)


Buruh didakwa bunuh pemandu teksi

(Tertuduh, diiringi polis ketika tiba di mahkamah)

KUALA TERENGGANU, 24 Ogos- Seorang buruh didakwa di Mahkamah Majistret Kuala Terengganu kerana membunuh seorang pemandu teksi, dua minggu lalu.Pertuduhan dibacakan di hadapan Majistret Nik Mohd Tarmizie Nik Mohd Shukri.Tertuduh Muhammad Hanif Mohd Rosli, 29 tahun didakwa membunuh sehingga menyebabkan kematian Mohd Latif Idris.Kesalahan itu didakwa dilakukan 10 Ogos lalu dalam sebuah teksi di Kuala Nerus.Kesalahan didakwa mengikut Seksyen 302 Kanun Keseksaan kerana membunuh.27 September depan ditetapkan untuk sebutan semula kes.Pendakwaan dikendalikan Timbalan Pendakwaraya Mohd Khairuddin Idris manakala tertuduh diwakili peguam Mohd Shahir Mat Jusoh.Sebelum ini media melaporkan seorang pemandu teksi berusia 51 tahun ditemukan mati di tempat duduk belakang keretanya dengan beberapa kesan luka di leher.

(Tertuduh, diiringi polis ketika meninggalkan mahkamah)


15 dalang ditangkap, sindiket seleweng diesel lumpuh

KUALA LUMPUR, 24 Ogos- Satu sindiket penyelewengan minyak diesel melibatkan sebuah syarikat Petronas dilumpuhkan polis selepas 15 lelaki ditahan dalam operasi di beberapa negeri pada Isnin lepas.Pengarah Jabatan Siasatan Jenayah Komersial Bukit Aman Datuk Seri Ramli Mohamed Yoosuf menerusi satu kenyataan malam tadi berkata semua lelaki berusia 29 hingga 52 tahun itu ditahan sekitar Kuala Lumpur, Selangor, Negeri Sembilan, Kedah, Kelantan dan Terengganu.Beliau berkata siasatan mendapati sindiket itu aktif di Pantai Timur yang disertai individu daripada pelbagai jawatan dalam bidang perkapalan.“Sindiket itu aktif sejak 2021 yang mengakibatkan syarikat minyak terbabit mengalami kerugian kira-kira RM13.5 juta.Mereka dikesan menjual semula baki minyak diesel yang diperuntukkan kepada setiap kapal logistik marin kepada pembeli secara haram dengan harga jualan yang ditawarkan adalah sekitar RM1.80 hingga RM1.98 seliter dan hasil jualan dibahagikan antara kru yang bertugas.“Pada operasi itu, kita turut merampas dua kenderaan, 16 telefon bimbit, dua unit pengukur kedalaman tangki minyak, tiga cap pelbagai syarikat dan beberapa barangan lain yang berkaitan dengan sindiket untuk melakukan aktiviti penyelewengan minyak diesel,” katanya dalam satu kenyataan malam tadi.Ramli berkata, siasatan masih diteruskan bagi mengenal pasti individu lain yang terlibat dan sejauh mana aktiviti jenayah itu berleluasa.Katanya, kesemua lelaki terlibat ditahan reman tujuh hari dan kes disiasat mengikut Seksyen 409 Kanun Keseksaan.

(Pengarah JSJK Bukit Aman, Datuk Seri Ramli Mohamed Yoosuf)


Bapa ke tali gantung dera anak hingga mati

(Bekas anggota tentera, Mohammad Abdullah Mohamed, 41, dijatuhi hukuman gantung sampai mati oleh Mahkamah Tinggi/FOTO BERNAMA)

SEREMBAN, 22 Ogos - Seorang bapa dijatuhi hukuman gantung sampai mati oleh Mahkamah Tinggi di sini hari ini selepas dia didapati bersalah mendera anak perempuannya sehingga mati, lima tahun lepas.Hakim Datin Rohani Ismail menjatuhkan hukuman itu terhadap Mohammad Abdullah Mohamed, 41, selepas pihak pembelaan gagal menimbulkan keraguan munasabah terhadap kes pendakwaan.Mohammad Abdullah yang merupakan bekas anggota tentera dituduh membunuh Nur Aina Nabihah yang berusia sembilan tahun ketika kejadian, di sebuah rumah di Lukut, Port Dickson antara 8.30 malam hingga 11.30 malam, 31 Jan 2018.Dia didakwa mengikut Seksyen 302 Kanun Keseksaan yang membawa hukuman mati jika sabit kesalahan. Hakim Rohani berkata secara keseluruhannya, keterangan yang diberikan dalam pembelaan mendapati ia hanyalah penafian semata-mata."Mahkamah dengan ini menjatuhkan hukuman mati ke atas kamu (Mohammad Abdullah) yang kamu diperintahkan digantung di leher sehingga mati pada tarikh yang ditetapkan kelak," katanya.

Pendakwaan dikendalikan Timbalan Pendakwa Raya Sharifah Maleeha Syed Hussin dan Ala'uddin Baharom, manakala tertuduh diwakili dua peguam.Terdahulu, Sharifah Maleeha menyatakan kepada mahkamah bahawa tindakan kejam Mohammad Abdullah menyebabkan mangsa mengalami kecederaan parah di beberapa bahagian abdomen selain tertuduh tergamak memijak serta menendang anak kandung itu sehingga maut."Terdapat 32 kecederaan luaran dan pelbagai kecederaan dalaman si mati, terutamanya di bahagian kepala, leher dan abdomen. Pemeriksaan juga mendapati terdapat banyak pendarahan dalam abdomen disebabkan kesan luka di hati, pankreas dan ginjal."Kanak-kanak perempuan ini dipijak dan ditendang oleh bapa kandungnya sendiri, perbuatan ini tanpa belas kasihan...di mana sifat seorang ayah yang sepatutnya melindungi, menjaga dan memberikan kasih sayang kepada anak-anaknya," katanya.Peguam tertuduh pula memohon hukuman penjara paling mininum diberikan kepada anak guamnya bermula pada tarikh dia ditangkap.Seramai 19 saksi pendakwaan memberi keterangan dalam perbicaraan kes itu. - BERNAMA


Lapan pelacur warga asing ditahan, cari pelanggan guna Wechat

(FOTO IPD TIMUR LAUT PULAU PINANG)

GEORGE TOWN, 21 Ogos- Polis menahan lapan pelacur warga asing termasuk seorang daripadanya adalah penjawat awam di negara jiran, dalam siri serbuan di sekitar daerah Timur Laut, Jumaat lalu.Ketua Polis Daerah Timur Laut ACP Soffian Santong berkata bertindak atas maklumat, pada 18 Ogos 2023, sepasukan polis dari cawangan D7 Bahagian Siasatan Jenayah IPD Timur Laut bersama bahagian D7 Jabatan Siasatan Jenayah IPK Pulau Pinang telah menjalankan tujuh serbuan di beberapa premis hotel budget, rumah tumpangan dan pangsapuri di sekitar daerah Timur Laut yang disyaki menjalankan aktiviti pelacuran."Seramai lapan wanita warganegara asing berumur antara 25 hingga 47 tahun telah ditangkap dan beberapa peralatan yang digunakan bagi menjalankan aktiviti tersebut turut dirampas termasuk wang tunai keseluruhan berjumlah RM2,200."Hasil siasatan awal mendapati kesemua mereka yang ditangkap masuk ke Malaysia menggunakan pas lawatan sosial. Kesemua mereka mencari pelanggan menggunakan aplikasi Wechat dan mengenakan bayaran perkhidmatan seks sebanyak RM150 hingga RM250,"katanya dalam kenyataan hari ini.Jelas ACP Soffian, siasatan turut mendapati salah seorang tangkapan mengaku sebagai penjawat awam di sebuah negara jiran dan datang ke negara ini untuk menjalankan aktiviti persundalan bagi memperolehi pendapatan tambahan. "Pihak PDRM sedang dalam proses mendapatkan pengesahan berkaitan maklumat tersebut dari pihak kedutaan negara yang berkenaan,"katanya dalam kenyataan tersebut.Kesemua tangkapan ditahan reman bawah Seksyen 117 Kanun Tatacara Jenayah dan ditempatkan di lokap berpusat Bayan Baru untuk tindakan lanjut. Kes disiasat bawah Seksyen 372B Kanun Keseksaan atas kesalahan melacur; Seksyen 15(1)(c) Akta Imigresen 1959/63 atas kesalahan pas lawatan telah tamat tempoh dan Peraturan 39B Peraturan-peraturan Imigresen 1959 atas kesalahan salah guna pas lawatan sosial.

(FOTO IPD TIMUR LAUT PULAU PINANG)


Pegawai, anggota polis ditahan reman kes rasuah berkaitan dadah

LABUAN, 20 Ogos - Seorang pegawai dan anggota polis ditahan reman lima hari selepas disyaki meminta dan menerima suapan berjumlah RM3,950.Perintah reman bermula hari ini dikeluarkan oleh Majistret Kasyfurrahman Abang Ahmad di Mahkamah Majistret di sini. Kedua-dua tertuduh berumur 42 tahun bertugas di Jabatan Siasatan Jenayah Narkotik Ibu Pejabat Polis Daerah (IPD) Labuan ditahan kira-kira 3 petang di pejabat SPRM Labuan selepas memberi keterangan semalam.Pegawai berpangkat ASP dan anggota berpangkat koperal itu disyaki meminta dan menerima suapan berjumlah RM3,950 melalui beberapa transaksi secara dalam talian dan mesin deposit tunai (CDM) sebagai galakan untuk tidak mengambil tindakan terhadap seorang individu berhubung kesalahan berkaitan dadah pada September 2022 dan Mac 2023.

Kes disiasat di bawah Seksyen 17(a) Akta SPRM 2009 yang memperuntukan hukuman denda tidak kurang 10 kali ganda daripada nilai suapan (mana-mana yang lebih tinggi) atau penjara hingga 20 tahun atau kedua-duanya jika sabit kesalahan. Kes disiasat oleh Pegawai Penyiasat SPRM Labuan Hisham Shamsudin dan Aina Nur Izazi Ahmad Zahari.


Pembantu kedai warga Thailand ditahan, rampas pil yaba bernilai RM1.76 juta

KOTA BAHRU, 21 Ogos - Polis Kelantan menahan seorang pembantu kedai warga Thailand bersama 160,000 biji pil yaba bernilai RM1.76 juta dalam serbuan di sebuah rumah di Kampung Kubang Kacang, di sini pada Jumaat. Ketua Polis Kelantan, Datuk Muhammad Zaki Harun berkata pil tersebut ditemui dalam 17 bungkusan kertas guni yang dipegang suspek.Beliau berkata, hasil soal siasat ke atas suspek mendapati terdapat kira-kira 60,000 lagi biji pil yaba yang disimpan di belakang stor rumah tersebut.

"Kita akan dapatkan kepastian, kalau ikut siasatan awal, suspek baru sahaja dibebaskan di penjara Thailand dan kita juga akan membuat siasatan siapakah orang perantaraan ataupun siapakah yang akan menerima bahan-bahan di sebelah Malaysia," katanya pada sidang media di sini pada Ahad.Tambah Muhammad Zaki, turut dirampas ialah sebuah kereta jenis Nissan Teano dan motosikal jenis Honda Scoopy bernombor pendaftaran Thailand bernilai RM27,500.Suspek direman sehingga 25 Ogos ini kes tersebut akan disiasat mengikut seksyen 39 (B) Akta Dadah Berbahaya 1952.


Cubaan seleweng lebih 47,000 liter diesel gagal

(Cubaan menyeleweng 47,540 liter minyak diesel bersubsidi, bernilai RM100,000)

JOHOR BAHRU, 20 Ogos- Cubaan sindiket menyeleweng 47,540 liter minyak diesel bersubsidi, bernilai RM100,000 digagalkan Kementerian Perdagangan Dalam Negeri dan Kos Sara Hidup di Masai, Johor Bahru, Johor, semalam.Pemangku Menteri KPDN, Datuk Armizan Mohd Ali berkata, serbuan dilakukan hasil risikan selama enam bulan menerusi Ops Tiris.Siasatan mendapati sindiket menggunakan beberapa lori untuk mengisi minyak diesel bersubsidi di stesen minyak di sepanjang lebuh raya Pasir Gudang, Masai, dan Kempas.Sindiket kemudian menyimpan diesel bersubsidi itu di stor haram, sebelum dijual di pasaran.Hasil serbuan merampas satu lori tangki, dua lori 'bonded', satu kenderaan pacuan empat roda, dan minyak diesel.

(Pemangku Menteri Perdagangan Dalam Negeri dan Kos Sara Hidup, Datuk Armizan Mohd Ali)

"Harga subsidi diesel, RM2.15 tersebut, kalau kita tahu pada minggu ini, hari ini, kadar nilai sebenar untuk diesel ini adalah RM3.60 , jadi bayangkan dibeli pada harga RM2.15, harga di pasaran, RM3.60. Jadi sindiket ini telah mengambil keuntungan atas penyelewengan terhadap subsidi itu", katanya dalam sidang media malam tadi.Pemandu treler berusia 37 tahun ditahan bagi membanru siasatan.Kes disiasat mengikut Akta Kawalan Bekalan 1961.Sehingga semalam, 1,265 pemeriksaan telah dilakukan KPDN di Johor.Daripada jumlah itu, 39 kes penyelewengan diesel bersubsidi telah dikesan, melibatkan 570,000 liter diesel yang bernilai RM1.2 juta.


Disyaki terima rasuah RM4,000, pegawai dan anggota penguat kuasa ditahan SPRM

LABUAN, 19 Ogos- Seorang pegawai dan anggota penguat kuasa ditahan Suruhanjaya Pencegahan Rasuah Malaysia (SPRM) kerana disyaki menerima rasuah kira-kira RM4,000 sebagai sogokan tidak mengambil tindakan terhadap suspek kesalahan narkotik.Menurut sumber kedua-dua suspek ditahan kira-kira pukul 3 petang tadi di Pejabat SPRM Labuan ketika hadir memberi keterangan."Pegawai dan anggota yang bertugas di cawangan narkotik itu dipercayai menerima wang sogokan berjumlah kira-kira RM3,000 menerusi mesin wang deposit manakala selebihnya menerusi beberapa transaksi pindahan perbankan atas talian."Transaksi itu dilakukan antara September 2022 hingga Mac 2023," menurut sumber tersebut.Sementara itu, Pengarah SPRM Labuan, Datu Robbyie Shym Datu Pindatun ketika dihubungi mengesahkan tangkapan tersebut dan kes disiasat di bawah Seksyen 17(a) Akta SPRM 2009.Beliau berkata, kedua-dua suspek dijangka akan dibawa ke Mahkamah Majistret Labuan esok bagi tujuan permohonan reman.


Polis Perak bongkar makmal proses Erimin 5, dua ditahan bersama dadah bernilai RM30.6 juta

IPOH, 18 Ogos - Polis Perak berjaya menahan dua individu yang dipercayai terlibat dengan aktiviti memproses dan mengedar dadah jenis Erimin 5 di negeri ini membabitkan jumlah rampasan bernilai lebih RM30.6 juta. Menurut Pengarah Jabatan Siasatan Jenayah Narkotik Datuk Seri Mohd Kamarudin Md Din pihaknya turut melakukan serbuan di sebuah banglo yang turut dijadikan sebagai makmal memproses bahan berkenaan."Pecahan dadah yang dirampas adalah Pil Erimin 5 yang dianggarkan seberat 413.92 kilogram serta serbuk Eramin 5 dianggarkan seberat 25.33 kilogram. "Turut dirampas ialah mesin-mesin dan peralatan yang digunakan bagi memproses dan membungkus dadah serta dua laras senjata api tiruan", katanya dalam sidang media di Ibu Pejabat Kontinjen (IPK) Perak di sini.Kamaruddin turut berkata kedua-dua suspek yang ditahan positif dadah jenis amphetamine serta mempunyai rekod lampau berkaitan jenayah dan dadah.Katanya, suspek direman selama enam hari bermula Rabu lalu.Kes disiasat mengikut Seksyen 39B Akta Dadah Berbahaya 1952 dan Seksyen 36 Akta Senjata 1960.

(Pengarah Jabatan Siasatan Jenayah Narkotik (JSJN) Bukit Aman Datuk Seri Mohd Kamarudin Md Din (kiri) menunjukkan senjata tiruan yang dirampas dalam satu serbuan di Klebang Chemor Turut sama Ketua Polis Perak Datuk Seri Mohd Yusri Hassan Basri (kanan)


JKDM Perlis gagalkan cubaan seludup dadah di Sungai Kuala Perlis, dadah bernilai RM1.15 juta dirampas

PADANG BESAR, 18 Ogos- Jabatan Kastam Diraja Malaysia (JKDM) Perlis mematahkan satu aktiviti penyeludupan dadah dalam Operasi Mekong Dragon, Sungai Kuala Perlis, 4 Ogos lalu.Pengarahnya, Ismail Hashim berkata dadah dianggar bernilai RM1.15 juta itu ditemukan dalam satu guni beras yang ditinggalkan di tepi sungai "Unit Narkotik Padang Besar JKDM Perlis telah merasmpas 34.92 kg dadah jenis syabu di tepi sungai sekitar Kuala Perlis, pada pukul 7.30 malam."Ini merupakan rampasan terbesar JKDM Perlis bagi tahun ini, kesemua dadah tersebut dianggarkan bernilai RM 1,182,360,"kata Ismail.Menurut Ismail dadah itu boleh digunakan oleh 174,600 penagih manakala modus operandi yang digunakan oleh penyeludup adalah menggunakan sampan kecil bagi mengaburi pihak berkuasa.Tambahnya, tiada penahanan dilakukan memandangkan tiada individu mengambil dadah itu dan kes sedang disiasat lanjut mengikut Seksyen 39B Akta Dadah Berbahaya 1952.Sementara itu, melalui satu lagi operasi membabitkan aktiviti penyeludupan di sempadan Perlis-Thailand, yang dinamakan Operasi Tapis, JKDM Perlis berjaya merampas pelbagai barangan berjumlah RM321,890."Sepanjang tempoh pelaksanaan Operasi Tapis ini, kita berjaya mematahkan tiga kes penyeludupan barang laranagn, tiga kes penyeludupan barang tidak berkastam dan satu kes pengedaran dadah,"katanya.


Tetak biras hingga mati, pekerja kilang terlepas hukuman mati

SEREMBAN, 18 Ogos - Seorang pekerja kilang terlepas dari hukuman gantung atas pertuduhan menetak birasnya sehingga mati, tujuh tahun lalu.Hakim, Datuk Paduka Azman Abdullah bagaimanapun menjatuhkan hukuman penjara 30 tahun dan 12 sebatan selepas mendapati tertuduh Taufik Hidayah Abdullah, 34 tahun disabitkan kesalahan membunuh Salman Raja Abdullah yang berusia 37 tahun ketika kejadian berlaku.Mengikut fakta kes, tertuduh bersama dua rakan menetak birasnya sehingga mati dan seorang lagi lelaki sehingga mengalami kecederaan parah dengan menggunakan parang dalam satu kejadian di lokasi sama.Ia berpunca daripada perselisihan faham selepas perbincangan mengenai isu penjagaan anak hasil perkahwinan antara tertuduh dengan adik ipar kepada simati.Pendakwaan dikendalikan Timbalan Pendakwa Raya, Husni Fairos Ramly manakala tertuduh diwakili Peguam, V.Gobi.


Empat bot ditahan, jalankan aktiviti tangkapan di kawasan larangan

JOHOR BAHRU, 18 Ogos- Jabatan Perikanan Johor menahan empat bot yang menjalankan aktiviti tangkapan di kawasan larangan membabitkan tiga kawasan berasingan iaitu di Pelabuhan Johor, Kuala Sungai Masai dan perairan Johor Timur.Pengarah Perikanan negeri Johor, Zainudin Abdul Wahab dalam kenyataan memaklumkan 18 orang termasuk empat tekong ditahan dalam operasi yang bermula pada Khamis sehingga awal pagi tadi.Bot pertama ditahan pada kedudukan 7.4 batu nautika dari Tanjung Balau, membabitkan empat lelaki warga Indonesia berumur 46 hingga 55 tahun.Bot kedua ditahan pada kedudukan 9.0 batu nautika dari Pantai Kelesa bersama seorang tekong tempatan berusia 49 tahun serta empat orang kru warga Indonesia, berumur dari 40 hingga 56 tahun manakala penahanan ketiga pula dilakukan pada kedudukan 8.5 batu nautika dari Pantai Kelesa turut membabitkan seorang tekong tempatan (43 tahun) dan empat kru warga Indonesia.Penahanan terakhir adalah pada 6.40 pagi tadi pada kedudukan 5.2 batu nautika dari Tanjung Kelesa, bersama tiga individu berusia antara 54 hingga 63 tahun.Turut dirampas, peralatan tangkapan ikan, bubu naga dan bubu lipat ketam.Kes disiasat mengikut Seksyen 8 (b) Akta Perikanan 1985.


Suspek kes pecah masuk stesen minyak di tiga negeri, berjaya diberkas polis

BANDARAYA MELAKA, 18 Ogos- Seorang lelaki ditahan selepas disyaki terlibat kes pecah masuk stesen pam minyak di Melaka, Negeri Sembilan dan Johor.Jumlah kerugian akibat jenayah itu dianggarkan sebanyak RM50,000.Menurut Ketua Polis Daerah Melaka Tengah, ACP Christopher Patit, suspek berusia 32 tahun ditahan pada 15 Ogos lalu di Kuala Lumpur.Sejak Mei lalu, pihaknya telah menerima tiga laporan daripada pengusaha stesen minyak di Melaka Tengah berkaitan jenayah pecah masuk di premis mereka.Hasil siasatan mendapati suspek menggunakan alatan seperti tukul besi untuk memecahkan pintu kaca premis sebelum masuk dan mencuri harta benda.

Keputusan ujian air kencing mendapati suspek positif dadah jenis syabu dan mempunyai rekod jenayah lampau melibatkan kes samun dan dadah.Menerusi tangkapan tersebut, sebanyak 20 kes pecah masuk stesen pam minyak berjaya diselesaikan melibatkan tiga negeri itu.Suspek kini direman selama tujuh hari bermula 16 Ogos sehingga 22 Ogos depan.Kes disiasat di bawah Seksyen 457 Kanun Keseksaan dan jika disabitkan kesalahan suspek boleh dikenakan hukuman penjara 14 tahun dan boleh dikenakan denda atau sebatan.


Ibu, rakan warga Singapura mengaku tidak bersalah dera anak di Pasir Gudang

(Tertuduh, Awiin Chua dan Nurul Asyiqin Mohd Zahid di Mahkamah Sesyen Johor Bahru hari ini)

JOHOR BAHRU, 16 Ogos- Dua rakan serumah termasuk seorang warga Singapura mengaku tidak bersalah di Mahkamah Sesyen Johor Bahru di sini atas dua pertuduhan menganiaya dan mengabaikan seorang kanak-kanak lelaki di Pasir Gudang pada 1 Julai hingga 9 Ogos lalu.Tertuduh, Nurul Asyiqin Mohd Zahid, 27, dan warga Singapura, Awiin Chua, 30, membuat pengakuan dihadapan Hakim Fatimah Zahari.Mengikut pertuduhan, dua wanita berkenaan secara bersama, mencapai niat, mengabai, dan menganiaya, sehingga mendatangkan kecederaan fizikal kepada mangsa, 7, di sebuah kediaman di Bandar Layang Kasa.Nurul Asyiqin, tidak bekerja, merupakan ibu kandung kepada mangsa, manakala Awiin Chua bekerja sebagai juruteknik kilang di Singapura.Hakim menetapkan Nurul Asyiqin dibenarkan ikat jamin sebanyak RM15,000, manakala Awiin Chua, RM20,000.Kedua-dua tertuduh juga perlu melapor diri di balai polis setiap bulan, serta tidak menggangu mangsa sepanjang tempoh kes berjalan.Kes disebut semula pada 27 September ini bagi mendapatkan laporan kesihatan.Kes dikendalikan Timbalan Pendakwa Raya, Nur Diyana Zubir, manakala tertuduh diwakili peguam Abdul Rahim Ali, Jihad Syahida Nadia Zakaria, dan Nurhazeena Zureen Jaeslen.Insiden tersebut sebelum ini tular di media sosial, memaparkan jiran menyerbu kediaman tertuduh, selepas didapati mencederakan kanak-kanak itu.

(Tertuduh, Awiin Chua dan Nurul Asyiqin Mohd Zahid)

Berita berkaitan:Ibu, teman wanita ditahan dera anak di Pasir GudangKes dera kanak-kanak di Pasir Gudang dapat perhatian Che Puan KhaleedaWaris mangsa dera di Pasir Gudang dicari - Exco Johor Kanak-kanak mangsa dera terima rawatan sebelum diserah kepada warisKanak-kanak didera ibu: Waris layak belum ditetapkan


Pengawal keselamatan mengaku cabul, pukul anak tiri kembar

JOHOR BAHRU, 16 Ogos- Seorang pengawal keselamatan mengaku bersalah di Mahkamah Sesyen Johor Bahru, atas lapan pertuduhan melakukan perbuatan amang seksual terhadap anak tiri berumur 13 tahun sejak 2020 hingga awal bulan ini.Tertuduh, 47 tahun, membuat pengakuan di hadapan Hakim Siti Noraida Sulaiman dan Majistret A. Sharmini selepas kesemua pertuduhan dibacakan.Mengikut pertuduhan, dia melakukan perbuatan itu terhadap mangsa, remaja perempuan yang kini berumur 13 tahun, di sebuah rumah pangsa di Bandar Uda Utama, Taman Perling, Johor Bahru.Atas perbuatan itu, tertuduh didakwa mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 yang memperuntukan hukuman penjara 20 tahun serta sebatan.Tertuduh turut didakwa di bawah Seksyen 16(1) akta sama yang memperuntukan hukuman penjara lima tahun serta sebat tidak kurang daripada dua sebatan.

Sementara itu, untuk satu lagi pertuduhan, tertuduh didakwa telah memukul kedua-dua anak tirinya menggunakan tangan, kaki, dan tali pinggang sejak 2020 hingga Jun tahun ini, di lokasi yang sama.Bagi perbuatan itu, tertuduh didakwa mengikut Seksyen 323 Kanun Keseksaan yang mambawa hukuman penjara maksimum dua tahun atau boleh denda sehingga RM2,000 atau kedua-duanya.Bagi lapan pertuduhan cabul, mahkamah menetapkan 21 Ogos ini untuk penyediaan fakta kes serta tarikh jatuh hukum.Sementara bagi kes pukul, mahkamah memerintahkan tertuduh dipenjara 10 hari dan denda RM1,000 yang mana jika gagal akan dipenjara selama sebulan.Kes dikendalikan Timbalan Pendakwa Raya, Shamira Mohd Lutfi Ismail, manakala tertuduh tidak diwakili peguam.


Polis lengkap kertas siasatan kes tujuh remaja pukul rakan

(Ketua Polis Daerah Johor Bahru Selatan, ACP Raub Selamat)

JOHOR BAHRU, 16 Ogos - Kertas siasatan berhubung kes tujuh remaja termasuk seorang warga asing berumur 14 hingga 17 tahun yang dipercayai terlibat dalam kes pukul pelajar sekolah di Taman Bistari Indah di sini, telah dilengkapkan.Ketua Polis Daerah Johor Bahru Selatan ACP Raub Selamat memaklumkan kertas siasatan itu akan diserahkan kepada Pejabat Timbalan Pendakwa Raya untuk tindakan lanjut hari ini."Siasatan telah selesai dan mereka telah dibebaskan dengan jaminan," katanya dalam satu kenyataan hari ini.

(Tujuh remaja lelaki yang dipercayai terlibat dalam kes pukul pelajar sekolah di Taman Bistari Indah telah dibebaskan dengan jaminan)

Semalam, Raub berkata pihaknya menerima laporan daripada seorang remaja berusia 15 tahun dipercayai mangsa pukul kira-kira 4.09 petang, Isnin lepas.Berdasarkan siasatan, punca kejadian disebabkan rasa tidak puas hati oleh suspek utama yang berumur 15 tahun, setelah mangsa berkawan dengan kekasihnya.Susulan itu, tujuh remaja diperintah reman selama dua hari bermula semalam bagi membolehkan siasatan kes mengikut Seksyen 147 Kanun Keseksaan.Isnin lalu, tular video berdurasi 59 saat menerusi Facebook menunjukkan seorang remaja lelaki dipukul oleh seorang remaja dan terdapat juga beberapa remaja lelaki lain di sekitarnya.


Hina agong, pemilik akaun Facebook @SamBanjar Perak ditahan

KUALA LUMPUR, 16 Ogos- Seorang lelaki yang dipercayai pemilik akaun Facebook @SamBanjar Perak ditahan kerana memuat naik hantaran berbaur hasutan serta menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.Pengarah Jabatan Siasatan Jenayah Bukit Aman Datuk Seri Mohd Shuhaily Mohd Zain menerusi satu kenyataan berkata lelaki berusia 43 tahun itu ditahan di Bera, Pahang semalam."Lelaki berkenaan disyaki pemilik akaun Facebook @SamBanjar Perak telah memuat naik hantaran berkecenderungan menghasut bagi mendatangkan penghinaan atau membangkitkan perasaan tidak setia terhadap Yang di-Pertuan Agong," katanya.Lelaki tersebut direman empat hari mulai semalam hingga 18 Ogos.Kes disiasat bawah Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998.Datuk Seri Mohd Suhaily berkata orang ramai digesa agar menjadi pengguna media sosial yang bijak dan berhemah dan mengelakkan daripada mengeluarkan sebarang kenyataan yang boleh menggugat keamanan dan perpaduan terutamanya melibatkan isu 3R (raja, agama, kaum).

(Pengarah JSJ Bukit Aman,  Datuk Seri Mohd Shuhaily Mohd Zain)


Polis buru lelaki ragut 'thali' pembantu kedai

SUNGAI PETANI, 16 Ogos- Polis sedang memburu seorang lelaki yang dipercayai terlibat dalam kejadian ragut rantai emas milik seorang pembantu kedai di sebuah kedai kosmetik di Jalan Sekerat, Kampung Sungai Tongka, Sungai Petani, Kedah, semalam. Perbuatan suspek berjaya dirakam kamera litar tertutup, CCTV di dalam dan luar kedai sebelum tular di media sosial. Ketua Polis Daerah Kuala Muda, Asisten Komisioner Zaidy Che Hassan berkata, dalam kejadian kira-kira pukul 10.30 pagi itu, mangsa wanita berusia 31 tahun berada seorang diri di dalam kedai sebelum didatangi suspek tidak dikenali yang memakai topi keledar warna merah masuk ke dalam kedai. Suspek memberitahu mahu membeli produk dan bertanyakan mengenai salah satu produk. Semasa mangsa sedang memberi penjelasan berkaitan produk, suspek secara tiba-tiba meragut rantai leher emas yang dipakai mangsa. Mangsa cuba melawan namun terjatuh. Suspek kemudian berlari keluar daripada kedai dan beredar dengan menaiki sebuah motorsikal yang diletakkan di hadapan kedai. Akibat kejadian itu, mangsa mengalami lebam di bahagian leher dan mengalami kerugian kira-kira RM3,000. Kes disiasat bawah Seksyen 392 Kanun Keseksaan.

(Tangkap layar video rakaman CCTV menunjukkan kejadian ragut di sebuah kedai kosmetik di Kg Sungai Tongka, Sungai Petani)


Tiga ditahan jadikan rumah sewa 'markas' proses dadah

(Khaw Kok Chin menunjukkan antara kereta yang dirampas)

GEORGE TOWN, 16 Ogos- Tiga lelaki ditahan dalam dua serbuan yang dijalankan serentak di Pulau Pinang pada Isnin lalu.Ketiga-tiga lelaki tempatan itu ditahan bersama pelbagai jenis dadah bernilai RM200,000Ketua Polis negeri, Datuk Khaw Kok Chin berkata, serbuan dibuat pada pukul 4.30 petang di sebuah rumah, masing-masing di Seberang Perai Selatan (SPS) dan Seberang Perai Tengah (SPT).Siasatan mendapati sindiket menjadikan rumah yang disewa dengan harga RM1,500 sebulan di Simpang Ampat, SPS sebagai makmal memproses dadah.Dalam serbuan itu, polis merampas 30 bungkusan dadah jenis heroin bernilai RM184,800, 230 batang rokok (RM13,800), serbuk kafein (RM1,400) serta peralatan memproses dadah dan bahan kimia.

"Turut dirampas enam buah kenderaan antaranya Toyota Alphard, BMW, Honda dan Mitsubishi Triton. Dua utas rantai leher, sebentuk gelang tangan dan dua bentuk cincin bernilai RM25,680 juga disita.

"Jumlah keseluruhan dadah dan sitaan bernilai RM890,680," katanya dalam sidang media di Ibu Pejabat Kontijen Pulau Pinang di sini.

Hasil ujian saringan air kencing mendapati ketiga-tiga suspek negatif dadah.Bagaimanapun, semakan mendapati dua daripada mereka mempunyai rekod lampau kesalahan jenayah dan dadah.Kesemua suspek direman sehingga 21 Ogos depan untuk siasatan mengikut Seksyen 39B Akta Dadah Berbahaya.

(Anggota polis menunjukkan antara dadah yang dirampas)


Ahli perniagaan mengaku tidak bersalah guna gelaran Datuk Seri palsu

AYER KEROH, 15 Ogos- Naib Pengerusi Persekutuan Persatuan-Persatuan Keturunan Lim Malaysia, Lim Teng Huat dihadapkan ke Mahkamah Sesyen Ayer Keroh atas pertuduhan menggunakan gelaran Datuk Seri yang tidak diiktiraf.Tertuduh yang juga ahli perniagaan, bagaimanapun mengaku tidak bersalah sejurus pertuduhan dibacakan jurubahasa dalam bahasa Mandarin di hadapan Hakim, Mohd. Sabri Ismail.Mengikut kertas pertuduhan, tertuduh berusia 67 tahun itu didakwa menggunakan gelaran Datuk Seri yang tidak diiktiraf daripada watikah kurniaan Darjah Kurnia Paduka Seri Diraja Perak (D.S.D.P).Kesalahan itu dilakukan di Jabatan Pendaftaran Pertubuhan Malaysia Negeri Melaka pada 14 Oktober 2019.Sabit kesalahan tertuduh boleh didenda tidak kurang RM250,000 dan tidak melebihi RM500,000 atau dipenjara tidak kurang satu tahun dan maksimum lima tahun atau kedua-duanya sekali.Mahkamah kemudiannya membenarkan jaminan sebanyak RM30,000 dengan seorang penjamin dan pasport diserahkan kepada mahkamah.Tarikh sebutan semula kes ditetapkan pada 12 September depan.


PDRM terima permohonan notis merah kes menantu TS Muhyiddin

KUALA LUMPUR, 15 Ogos - Polis Diraja Malaysia (PDRM) mengesahkan telah menerima permohonan Suruhanjaya Pencegahan Rasuah Malaysia (SPRM) untuk mengenakan notis merah berkaitan kes melibatkan menantu kepada bekas Perdana Menteri, Tan Sri Muhyiddin Yassin.Ketua Polis Negara, Tan Sri Razarudin Husain berkata permohonan untuk menyenaraikan Datuk Seri Muhammad Adlan Berhan dalam notis merah diterima secara lisan daripada SPRM.

"PDRM dan SPRM akan bekerjasama dalam kes berkenaan," katanya.Beliau berkata demikian pada sidang media selepas Majlis Serah Terima Tugas Pengarah Jabatan Siasatan Jenayah di Ibu Pejabat Polis Bukit Aman, di sini.Pada 9 Ogos lalu, SPRM memohon kepada PDRM untuk memasukkan nama dua individu termasuk menantu Tan Sri Muhyiddin Yassin ke dalam senarai notis merah jika gagal tampil membantu siasatan.Mereka dikehendaki SPRM berhubung dakwaan kes rasuah dan penyelewengan projek pendaftaran, pengambilan serta penyimpanan biometrik pekerja asing di sebuah kementerian.


Tujuh pelajar sekolah ditahan, disyaki belasah rakan sendiri

(Tangkap layar rakaman video yang tular menunjukkan sekumpulan remaja lelaki memukul seorang mangsa di Taman Bestari Indah, Johor Bahru)

JOHOR BAHRU, 15 Ogos- Tujuh remaja lelaki termasuk seorang warga asing berusia 14 hingga 17 tahun ditangkap di enam lokasi berbeza sekitar Johor Bahru semalam, disyaki memukul pelajar lelaki 15 tahun  di kawasan rekreasi Taman Bestari Indah, Johor. Ketua Polis Daerah Johor Bahru Selatan, ACP Raub Selamat berkata pihaknya menerima laporan daripada mangsa kira-kira pukul 4.00 petang semalam .Mangsa dipercayai dipukul berkali-kali di bahagian hadapan dan belakang badan, peha, lengan kiri kanan sehingga mengalami kecederaan pada bahagian berkenaan serta sakit seluruh badan

Hasil siasatan awal mendapati, kejadian berlaku pada Rabu, 9 Ogos pukul 3 petang.

(Ketua Polis Daerah Johor Bahru Selatan, ACP Raub Selamat/ BERNAMA)

Turut dirampas, sehelai jersi, empat helai t-shirt lengan panjang dan pendek serta sebuah telefon bimbit. Ketujuh-tujuh suspek akan di bawa ke Mahkamah Majistret Johor Bahru untuk ditahan reman mengikut Seksyen 117 Kanun Prosedur Jenayah. Kes disiasat mengikut Seksyen 147 Kanun Keseksaan.


Polis sahkan surat “Notis Kehadiran Suspek” IPK Kedah yang tular, palsu

ALOR SETAR,14 Ogos- Jabatan Siasatan Jenayah Komersil Ibu Pejabat Polis Kontinjen Kedah (JSJK) mengesahkan satu notis iaitu “Notis Kehadiran Suspek” melalui aplikasi Whatsapp yang menyatakan terdapat seorang individu terlibat penyeludupan dadah dan pengubahan wang haram adalah PALSU.Ketua JSJK Kedah Supritendan Elias Omar berkata surat yang tidak menunjukan ciri-ciri profesional itu merupakan salah satu contoh teknik penipuan terbaharu.Katanya menerusi kenyataan kandungan notis itu menyatakan sekiranya suspek tidak memberi kerjasama dalam masa dua jam, polis IPK Kedah akan mengeluarkan waran tangkap terhadap suspek serta-merta.Turut dinyatakan polis akan membekukan semua akaun bank suspek dalam tempoh 2 tahun 6 bulan serta reman selama 45 hari.Justeru orang ramai dinasihatkan agar sentiasa berhati-hati dengan pelbagai teknik penipuan sama ada melalui panggilan telefon, aplikasi whatsapp, emel dan sebagainya.Katanya, jangan terpedaya dan orang ramai boleh menghubungi jabatan berkenaan untuk pengesahan jika menerima panggilan dari mana-mana jabatan kerajaan atau institusi kewangan.


Rogol dua anak kandung, bapa dipenjara 702 tahun, 234 sebatan

(Tertuduh dibawa keluar dari Mahkamah Sesyen Muar selepas dijatuhi hukuman penjara 702 tahun serta 234 sebatan)

MUAR, 14 Ogos- Seorang lelaki dihukum penjara 702 tahun dan 234 sebatan atas 19 pertuduhan merogol dan 11 tuduhan amang seksual terhadap dua anak kandungnya sejak enam tahun lalu. Tertuduh berusia 53 tahun itu mengaku bersalah sejurus kesemua tuduhan dibacakan di Mahkamah Sesyen Muar.Pekerja pembersihan itu dituduh melakukan perbuatan tersebut terhadap kedua-dua anak perempuannya ketika mereka berusia sembilan dan 10 tahun.Kejadian berlaku sejak tahun 2017 dan kali terakhir pada 9 Julai lalu di dua rumah berbeza di Muar. Lelaki itu juga didakwa melakukan perbuatan amang seksual ke atas kedua-dua mangsa di lokasi dan tarikh sama. Hakim Abu Manat mengarahkan hukuman terhadap tertuduh dijalankan serentak dari tarikh tertuduh ditangkap, 10 Julai lalu. Tertuduh didakwa mengikut Seksyen 376(3) Kanun Keseksaan, Seksyen 14(a) Kesalahan Kanak-Kanak 2017 dan Seksyen 16(1) akta yang sama.Pendakwaan dilakukan Timbalan Pendakwa Raya, Danial Munir manakala tertuduh tidak diwakili peguam.


Gudang haram digempur: 13.8kg dadah dirampas,seorang suspek ditahan

KUALA LUMPUR, 14 Ogos- Hampir 14 kilogram (kg) syabu dan pati heroin dirampas daripada sebuah unit kondominium di ibu negara yang disyaki dijadikan gudang menyimpan bahan terlarang itu.Menurut Ketua Polis Kuala Lumpur, Datuk Seri Shuhaily Mohd Zain, serbuan pertama dibuat di kawasan letak kereta sebuah kondominimum di Cheras pada Khamis lalu.Seorang lelaki dipercayai penjaga premis turut dicekup.Susulan itu, sebuah unit kediaman di kawasan sama digempur dan hasil serbuan polis berjaya merampas 3.8 kg pati heroin dan 10 kg syabu.

(Antara dadah yang dirampas dalam serbuan yang dilakukan)

Operasi berikutnya di sebuah rumah di Semenyih pula menemukan wang tunai lebih RM10,000 dipercayai hasil kegiatan haram.Siasatan awal mengesyaki semua rampasan milik sindiket pengedaran dadah yang aktif di Lembah Klang.Usaha memburu baki suspek dipergiat dan kes dirujuk mengikut Akta Kesalahan Dadah Berbahaya 1952.


90 warga asing ditahan di premis perniagaan, kediaman

MANJUNG, 13 Ogos- Sebanyak 90 warga asing termasuk empat kanak-kanak ditahan dalam “Ops Sapu, Selera, Kutip dan Belanja”.

Penahanan dibuat hasil serbuan yang dijalankan di kawasan premis perniagaan dan perumahan sekitar Manjung, Jumaat lalu.

Menurut Pengarah Imigresen Negeri Perak, Hapdzan Husaini kesemua yang ditahan berusia lingkungan setahun hingga lima puluh tahun.

"Siasatan dibuat mengikut Seksyen 6(1)(c) Akta Imigresen1959/63, Seksyen 15(1)(c) dan Peraturan 39(b) Peraturan-peraturan Imigresen 1963.

"Mereka juga disiasat bawah Akta Antipemerdagangan Orang dan Antipenyeludupan Migran 2007 dan Akta Pasport 1966," menurut kenyataan itu.

Siasatan diteruskan terhadap pemilik kediaman dan premis perniagaan yang membenarkan pendatang tanpa izin berada di dalam premis mereka.


SIK, 13 Ogos- Polis mengesahkan penahanan seorang lelaki warga Myanmar yang disyaki mencuri motosikal di hadapan sebuah pasar mini di Sik, Kedah semalam.Ketua Polis Daerah Sik, DSP Abdul Razak Osman menerusi kenyataan hari ini berkata lelaki terbabit diberkas selepas tular rakaman video memaparkan suspek  ditahan oleh orang awam.Video berdurasi 23 saat itu dikesan tular melalui akaun laman X yang sebelum ini dikenali sebagai Twitter, milik Nan Manjoi8715.Katanya hasil siasatan awal, suspek yang tidak mempunyai dokumen diri  mengaku mencuri motosikal berkenaan untuk dibawa ke Pulau Pinang ."Polis juga telah mengambil keterangan saksi yang melihat kejadian itu," menurut kenyataan tersebut.

(Lelaki warga Myanmar disyaki curi motosikal ditahan)


Anggota polis disyaki tokan dadah ditahan

SUNGAI PETANI, 11 Ogos- Seorang anggota polis yang disyaki tokan dadah ditahan dalam serbuan polis di kawasan Taman Sejati Indah, Sungai Petani, Kedah Rabu lalu.Ketua Polis Daerah Kuala Muda, ACP Zaidy Che Hassan, berkata ketika ditahan suspek berusia 32 tahun itu cuba menyembunyikan identiti sebenarnya, namun pemeriksaan lanjut mendapati dia merupakan seorang anggota polis IPD SPU berpangkat Lans KoperalBeliau berkata suspek ditahan pada pukul 12.05 tengah hari oleh sepasukan pegawai dan anggota dari Jabatan Siasatan Jenayah Narkotik (JSJN), Ibu Pejabat Polis Kontinjen (IPK) Kedah.Pemeriksaan turut menemui lima bungkusan plastik mengandungi bahan disyaki dadah jenis syabu seberat kira-kira 5,291 gram dalam milikannya.Dadah itu dipercayai untuk edaran di kawasan berkenaan dan boleh digunakan oleh 26,450 orang. Pemeriksaan air kencing suspek negatif dan didapati tidak mempunyai rekod lampau.Suspek direman selama tujuh hari bermula hari ini hingga Rabu depan bagi membantu siasatan di bawah Seksyen 39B Akta Dadah Berbahaya 1952.


Lelaki larikan diri daripada pemeriksaan polis di Kepong telah ditahan

(Tangkap layar video tular menunjukkan polis melepaskan sembilan das tembakan ke arah sebuah kereta)

KUALA LUMPUR, 11 Ogos- Suspek utama daripada dua supek yang diburu oleh pihak polis membabitkan kejadian kes tembak Isnin lalu di Jalan Kepong telah berjaya ditahan.Ketua Polis Kuala Lumpur Datuk Seri Mohd Shuhaily Mohd Zain berkata suspek warga tempatan berusia 40 tahun itu ditahan semalam, di sekitar Kajang.Beliau berkata polis masih memburu seorang lagi suspek dalam kes berkenaan yang masih bebas.“Hasil semakan rekod jenayah lampau mendapati suspek yang ditahan pernah terlibat kes dadah dan direman selamat empat hari sehingga 14 Ogos ini, bagi membantu siasatan ,” katanya dalam sidang media khas di Ibu Pejabat Polis Kontinjen Kuala Lumpur hari ini.Isnin lalu, polis melepaskan sembilan das tembakan ke arah sebuah kereta, dalam usaha menghentikan dua penjenayah yang melarikan diri selepas diarah berhenti untuk pemeriksaan di Kepong.Kejadian itu dilapor berlaku pada pukul 7.45 pagi, apabila dua lelaki tempatan memecut kenderaan dinaiki selepas diarah berhenti oleh anggota Unit Rondaan Bermotosikal Ibu Pejabat Polis Daerah Sentul, dari Pintasan Segambut melalui Taman Pusat Kepong.

(Ketua Polis Kuala Lumpur Datuk Seri Mohd Shuhaily Mohd Zain)


RUNGKUP, 10 Ogos- Sebanyak 40 pendatang tanpa izin (PTI) warganegara Indonesia ditahan kerana disyaki terbabit dengan kegiatan penyeludupan migran, pagi tadi.Penahanan dilakukan pada jarak 1.0 batu nautika dari pesisir pantai Sungai Tiang, Rungkup, Perak.Ketua Polis Daerah Hilir Perak, ACP Ahmad Adnan Basri berkata, maklumat awal berhubung kejadian diterima daripada orang awam mengenai kehadiran sebuah bot dalam keadaan mencurigakan dengan muatan dipercayai warga asing.Bertindak atas maklumat, sepasukan polis IPD Hilir Perak dibantu Pasukan Polis Marin (PPM) Kampung Acheh telah bergerak ke lokasi kejadian."Pemeriksaan lanjut menemukan 30 orang lelaki dan 10 orang wanita warganegara Indonesia berusia lingkungan 22 hingga 47 tahun."Bot tersebut dipercayai dalam perjalanan ke Tanjung Balai, Indonesia sebelum tersadai akibat kerosakan enjin," kata ACP Ahmad Adnan kepada media di sini.Kesemua tangkapan dan rampasan telah dibawa ke Markas Operasi PPM Kampung Acheh untuk tindakan lanjut.

(40 PTI disyaki terbabit penyeludupan migran ditahan)


25 kenderaan disita dalam Operasi Pemandu Warga Asing

(Muhammad Firdaus berkata daripada 35 buah kenderaan diperiksa, 25 telah disita membabitkan dua kereta dan 23 motosikal)

BUKIT KATIL, 10 Ogos- Sebanyak 92 notis telah dikeluarkan Jabatan Pengangkutan Jalan (JPJ) Negeri Melaka atas pelbagai kesalahan dalam Operasi Pemandu Warga Asing (PEWA), petang semalam.Pengarahnya, Muhammad Firdaus Shariff berkata, operasi itu yang dijalankan di sekitar Melaka Sentral, melibatkan 24 anggota.Katanya, daripada 35 buah kenderaan diperiksa, 25 telah disita membabitkan dua kereta dan 23 motosikal.Tambahnya, mereka yang dikenakan tindakan terdiri daripada 16 etnik Rohingya, lapan warga Bangladesh dan seorang warga Pakistan."tindakan tegas akan diambil terhadap pemilik kenderaan berdaftar yang membenarkan kenderaan mereka dipandu warga asing tanpa lesen," kata Muhammad Firdaus kepada pemberita selepas Taklimat Khas E-ID Awam Dan MYJPJ Bersama Pengamal Media di sini.

(Muhammad Firdaus berkata, operasi itu yang dijalankan di sekitar Melaka Sentral, melibatkan 24 anggota)


Pecah amanah RM6.6 bilion: Najib kemuka representasi kedua

(Datuk Seri Najib Razak/FOTO fail BERNAMA)

KUALA LUMPUR, 9 Ogos - Datuk Seri Najib Tun Razak telah menghantar representasi kedua kepada Jabatan Peguam Negara (AGC) untuk membatalkan pertuduhan pecah amanah yang dihadapinya bersama bekas Ketua Setiausaha Perbendaharaan Tan Sri Mohd Irwan Serigar Abdullah.Najib dan Mohd Irwan didakwa pada 2018 atas enam pertuduhan pecah amanah membabitkan harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).Dalam prosiding hari ini, Timbalan Pendakwa Raya Muhammad Saifuddin Hashim Musaimi memaklumkan kepada Hakim Mahkamah Tinggi Datuk Muhammad Jamil Hussin bahawa pihaknya telah menerima surat representasi pada minggu lepas daripada Tetuan Shafee & Co yang mewakili bekas perdana menteri itu.“Jadi, kami perlukan masa untuk meneliti surat representasi kerana kes ini melibatkan dokumen yang banyak. "Saya telah diarah memohon satu lagi tarikh pengurusan kes untuk Peguam Negara Tan Sri Idrus Harun mempertimbangkan representasi ini,” kata Muhammad Saifuddin.

Sementara itu, peguam Tan Sri Muhammad Shafee Abdullah yang mewakili Najib dan peguam Datuk K. Kumaraendran yang mewakili Mohd Irwan memohon satu tarikh dalam tempoh masa sebulan.Hakim Muhammad Jamil menetapkan 12 Sept depan untuk pengurusan kes.Najib mengemukakan representasinya dua tahun lepas tetapi ditolak manakala representasi dihantar Mohd Irwan pada 2020 tidak dijawab AGC, sehubungan itu Mohd Irwan menghantar permohonan representasi baharu pada Mac lepas.Pada 24 Okt 2018, Najib, 70, dan Mohd Irwan, 66, mengaku tidak bersalah terhadap enam pertuduhan pecah amanah harta kerajaan Malaysia berjumlah RM6.6 bilion berkaitan bayaran kepada IPIC.Mereka dituduh melakukan perbuatan itu di Kompleks Kementerian Kewangan Malaysia, Putrajaya antara 21 Dis 2016 dan 18 Dis 2017.Pertuduhan mengikut Seksyen 409 Kanun Keseksaan dibaca bersama Seksyen 34 kanun sama yang membawa hukuman penjara maksimum 20 tahun dan sebatan serta boleh dikenakan denda, jika sabit kesalahan.- BERNAMA

ARTIKEL BERKAITAN:Pendakwaan mohon tangguh bicara kes Najib, Irwan SerigarPermohonan Irwan Serigar batal saman 1MDB didengar 1 Julai


Datuk pandu Lamborghini secara berbahaya mengaku tidak bersalah

KOTA TINGGI, 10 Ogos - Seorang lelaki bergelar Datuk mengaku tidak bersalah di Mahkamah Majistret Kota Tinggi, Johor atas pertuduhan memandu secara berbahaya di Lebuhraya Senai–Desaru, hujung bulan lalu.Tertuduh, Lim Thean Seng, 65 tahun yang juga ahli perniagaan membuat pengakuan tersebut dihadapan Majistret Rashidah Baharom. Mengikut pertuduhan, warga emas itu didakwa memandu kereta Lamborghini Huracan Coupe di jalan raya dengan cara berbahaya kepada orang awam di Kilometer (KM) 54.4 hingga KM 55.5 Jalan Lebuhraya Senai - Desaru, di sini kira-kira pukul 10 pagi, 29 Julai lalu.

Pendakwaan dibuat mengikut Seksyen 42 (1) Akta Pengangkutan Jalan 1987 yang memperuntukkan hukuman penjara tidak melebihi lima tahun dan denda tidak lebih RM15,000, jika sabit kesalahan.Selain itu, tertuduh turut dihadapkan dengan pertuduhan pilihan iaitu memandu kenderaan mewah itu secara gopoh hingga mungkin menyebabkan bencana kepada seseorang yang lain di lokasi, waktu dan tarikh yang sama.Tertuduh yang diwakili peguam Mohd Syakirin Syazwan Mohd Nayan kemudian mengaku tidak bersalah bagi pertuduhan pilihan.Mahkamah kemudiannya membenarkan tertuduh diikat jamin sebanyak RM7,000 dengan seorang penjamin selain menetapkan 5 September depan sebagai tarikh sebutan semula kes dan serahan dokumen.


(Wong berkata, dalam operasi pertama rokok seludup ditemukan dalam kontena yang disembunyikan dalam ruang perabot terpakai)

DENGKIL, 8 Ogos- Rokok seludup bernilai RM3.2 juta berjaya dirampas dalam dua operasi berasingan di Pelabuhan Klang, 1 Ogos lalu.Pengarah Operasi Penguatkuasaan Zon Tengah Jabatan Kastam Diraja Malaysia (Kastam), Wong Pun Sian berkata, dalam operasi pertama rokok seludup ditemukan dalam kontena yang disembunyikan dalam ruang perabot terpakai."Siasatan awal mendapati, modus operandi sindiket adalah menyorokkan rokok putih di dalam ruangan tersorok perabot-perabot yang dibuat khas seperti meja perabot dan lain-lain bagi mengelakkan aktiviti mereka dihidu oleh pihak kastam," kata Wong kepada media di sini. Sebanyak lebih satu juta batang rokok putih jenama Double Happiness bernilai kira-kira RM13,000 dirampas melibatkan duti dan cukai sebanyak RM702,123.20.Tambah beliau, seorang ejen penghantaran berusia 30-an ditahan manakala enam saksi telah diambil keterangan bagi membantu siasatan.Dalam operasi kedua, USFP dengan dibantu Pasukan Operasi Tempur Medan Kastam (COBRA) berjaya mematahkan sindiket penyeludupan rokok hasil serbuan terhadap sebuah premis di Kepong Commercial Park, Kuala Lumpur.Hasil dserbuan tersebut kastam telah merampas lebih tiga juta batang rokok putih dan kretek bernilai kira-kira RM2.3 juta termasuk cukai, dipercayai diseludup untuk pasaran tempatan.

(Rokok seludup bernilai RM3.2 juta dirampas)


APMM Johor bongkar kegiatan pindah diesel  bersubsidi, lebih RM3.3 juta

JOHOR BAHRU, 8 Ogos- Kegiatan memindahkan diesel bersubsidi dengan nilai keseluruhan lebih RM3.3 juta secara haram di Pasir Gudang, Johor Bahru, Johor tengah malam tadi berjaya dibongkar Agensi Penguatkuasaan Maritim Malaysia.Turut ditahan lima individu berusia 29 hingga 64 tahun.Pengarah Maritim Negeri Johor, Laksamana Pertama Maritim Nurul Hizam Zakaria memaklumkan, serbuan di Muara Sungai Paloh, Pasir Gudang menyaksikan aktiviti memindahkan diesel daripada lori ke bot dengan anggaran 28,000 liter sedang dijalankan.Pemeriksaan ke atas tiga lelaki termasuk warga Indonesia mendapati suspek gagal mengemukakan dokumen muatan.Dua lagi suspek termasuk seorang warga Myanmar ditahan ketika berada di dalam pacuan empat roda.Kes disiasat mengikut Seksyen 361(1) Ordinan Perkapalan Saudagar 1952, Seksyen 135(c) Akta Kastam 1967, Peraturan 18 AktaKawalan Bekalan (Pindaan) 2021 dan Peraturan 21 Peraturan-Peraturan Kawalan Bekalan 1974.

(Kegiatan memindahkan diesel bersubsidi dengan nilai keseluruhan lebih RM3.3 juta secara haram di Pasir Gudang, Johor Bahru)


Tukang sapu warga Myanmar cabul warga emas didakwa

KUALA LUMPUR, 8 Ogos - Seorang lelaki warga Myanmar yang videonya tular kerana mencabul seorang wanita warga emas yang sedang mengutip kotak, di hadapan sebuah lot kedai di Taman Muda, Ampang di sini, minggu lalu, didakwa di Mahkamah Majistret Ampang hari ini.Mohammad Jubair Musi Ullah, 23, pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) mengaku tidak bersalah selepas pertuduhan ke atasnya dibacakan dalam Bahasa Melayu di hadapan Majistret Amalina Basirah Md Top.Mengikut pertuduhan, lelaki yang bekerja sebagai tukang sapu itu didakwa telah menggunakan kekerasan jenayah terhadap wanita berusia 71 tahun itu untuk mencabul kehormatannya, pada 3.30 petang, 2 Ogos lalu.Pendakwaan dikemukakan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebatan atau mana-mana dua daripada hukuman itu, jika sabit kesalahan.

Tertuduh juga mengaku tidak bersalah atas satu lagi pertuduhan memasukkan dadah jenis ketamin ke dalam badannya di tandas Pejabat Narkotik Ampang Jaya, Hulu Langat, dekat sini pada tarikh sama (2 Ogos).Tertuduh didakwa mengikut Seksyen 15(1)(a) Akta Dadah Berbahaya 1952 yang membawa hukuman denda maksimum RM5,000 atau penjara maksimum dua tahun jika sabit kesalahan.Timbalan Pendakwa Raya Norhidayah Abdullah Sani memohon kepada mahkamah supaya tidak menawarkan sebarang jaminan dan mahkamah kemudian menetapkan 23 Okt ini untuk sebutan semula kes dan lantikan peguam.Pada 4 Ogos lalu, tular satu video berdurasi 26 saat di media sosial menunjukkan seorang lelaki warga asing mencabul warga emas yang sedang mengutip kotak di hadapan sebuah lot kedai di Taman Muda Ampang.Ketua Polis Daerah Ampang Jaya Asisten Komisioner Mohd Azam dalam kenyataan selepas itu memaklumkan lelaki yang mempunyai dua rekod lampau jenayah dadah telah diberkas pihak polis pada hari sama selepas ditahan oleh orang awam yang memberikan bantuan terhadap wanita itu. - BERNAMA


Wanita dan teman lelakinya mengaku tidak bersalah dera anak empat tahun

IPOH, 8 Ogos- Seorang wanita dan teman lelakinya dihadapkan ke Mahkamah Sesyen Ipoh atas pertuduhan mendera kanak-kanak berusia empat tahun.Bagaimanapun, kedua-kedua tertuduh mengaku tidak bersalah selepas pertuduhan dibacakan di hadapan Hakim Ainul Shahrin Mohamad.Tertuduh  A. Kanageswarry, 23 tahun, didakwa melakukan penganiayaan sehingga menyebabkan kecederaan fizikal terhadap anaknya di sebuah rumah pangsapuri di Taman Menglembu Impiana Adril, Ipoh pada 2 Ogos lalu.Perbuatan itu dilakukan bersama teman lelakinya S. Uthayakumar, 26 tahun.Pendakwaan dilakukan mengikut Seksyen 31(1)(a) Akta Kanak-Kanak 2001 (Akta 611) yang boleh dihukum bawah Seksyen 31(1) akta yang sama dibaca bersama Seksyen 31 Kanun Keseksaan.Jika sabit kesalahan boleh dijatuhkan hukuman denda tidak lebih RM50,000 atau dipenjara selama tempoh tidak melebihi 20 tahun atau kedua-duanya.Mahkamah membenarkan tertuduh diikat jamin RM6,000 setiap seorang dengan seorang penjamin.Kes dikendalikan Timbalan Pendakwa Raya, Evangelin Simon Silvaraj manakala kedua-dua tertuduh diwakili peguam Kelvin Francis.

(Kedua-dua tertuduh diiringi polis ketika tiba di mahkamah)


Polis kesan pelaburan palsu guna logo Phililip Capital

KUALA LUMPUR, 8 Ogos- Polis Diraja Malaysia (PDRM) berjaya mengesan kegiatan mempromosikan pelaburan saham yang dipercayai menipu dengan menggunakan logo sebuah syarikat kewangan terkemuka antarabangsa, ‘Phillip Capital’, menerusi aplikasi Telegram.Pengarah Jabatan Siasatan Jenayah Komersial Bukit Aman, Datuk Seri Ramli Mohamed Yoosuf, berkata sindiket itu menawarkan pakej pelaburan serendah RM500 hingga RM10,000 dengan menjanjikan keuntungan bermula RM15,000 hingga RM610,000, seawal tiga jam selepas pelaburan dibuat."Kita percaya penggunaan logo syarikat itu adalah bertujuan memperdayakan mangsa dan memberikan gambaran kononnya skim terbabit dikendalikan oleh syarikat berkenaan.“Syarikat terlibat juga telah membuat laporan polis bagi menafikan penglibatan mereka dengan skim pelaburan berkenaan," katanya dalam satu kenyataan semalam.Datuk Seri Ramli berkata setakat ini pihaknya menerima satu laporan daripada mangsa yang melibatkan kerugian RM10,370 dan siasatan dijalankan mengikut Seksyen 420 Kanun Keseksaan. Beliau turut menasihati orang ramai yang menjadi mangsa skim ini supaya tampil membuat laporan polis dan melakukan semakan terperinci sebelum menyertai sebarang skim pelaburan selain mendapatkan maklumat lanjut daripada sumber rasmi seperti Alert List Bank Negara Malaysia (BNM) dan Suruhanjaya Sekuriti (SC).Katanya, orang ramai perlu sentiasa berwaspada dan tidak terpengaruh dengan skim pelaburan yang menawarkan keuntungan terlalu lumayan dalam masa singkat.

(Pengarah Jabatan Siasatan Jenayah Komersial Bukit Aman, Datuk Seri Ramli Mohamed Yoosuf / BERNAMA)


9 das tembakan dilepaskan, suspek ada rekod jenajah

KUALA LUMPUR, 7 Ogos- Polis terpaksa melepaskan sembilan das tembakan ke arah sebuah kereta dinaiki dua lelaki, selepas mereka enggan memberhentikan kenderaan di Jalan Kepong. Ketua Polis Kuala Lumpur, Datuk Seri Mohd Shuhaily Mohd Zain berkata anggota Unit Rondaan Bermotor mengesan kenderaan berkenaan dalam keadaan mencurigakan di Taman Pusat Kepong.

Kedua-dua suspek kemudian melarikan diri dan hasil pemeriksaan di dalam kenderaan itu, polis menemukan besi buruk yang dipercayai dicuri.

"Saya di maklumkan bahawa kejar mengejar berlaku dari jalan pintasan Segambut melalui taman pusat kepung sehingga Taman Rimbuan Jalan Kepong Kuala Lumpur suspek telah melarikan diri dari kenderaan tersebut di tepi jalan jadi apa yang kita tahu salah seorang daripada anggota saya yang telibat mengejar mereka  sehingga mengalami kecederaan," kata Mohd Shuhaily dalam sidang media di Ibu Pejabat Polis Kontinjen (IPK) Kuala Lumpur, di sini.

Susulan kejadian itu, polis kini giat mengesan Ganesan Olakanathan, 40 tahun, bagi membantu siasatan.

Suspek didapati memiliki tiga rekod jenayah dan lapan rekod kes dadah.

Kes disiasat mengikut Seksyen 307 dan Seksyen 353 Kanun Keseksaan.

Terdahulu, tular video berdurasi 13 saat yang memaparkan anggota URB mengejar dan melepaskan tembakan ke arah sebuah kereta sehingga menyebabkan kenderaan lain berhenti di tepi jalan.

(Datuk Seri Mohd Shuhaily Mohd Zain berkata anggota Unit Rondaan Bermotor mengesan kenderaan berkenaan dalam keadaan mencurigakan di Taman Pusat Kepong)


Kondominium mewah dijadikan pusat panggilan judi diserbu

(Dalam serbuan itu, polis menahan tiga lelaki warga asing berusia 30 hingga 60 tahun dipercayai mengendalikan pusat panggilan dan laman sesawang judi dalam talian)

KUALA LUMPUR, 7 Ogos- Polis Daerah Dang Wangi berjaya menghidu kegiatam haram satu sindiket perjudian dalam talian yang berselindung di sebalik sebuah kondominium mewah di Jalan Kia Peng.Menurut Ketua Polis Daerah Dang Wangi, Asisten Komisioner Noor Dellhan Yahaya berdasarkan maklumat dan risikan, pihaknya menyerbu kediaman yang disewa pada pukul 6.30 petang semalam.Dalam serbuan itu, polis menahan tiga lelaki warga asing berusia 30 hingga 60 tahun dipercayai mengendalikan pusat panggilan dan laman sesawang judi dalam talian."Peralatan yang dirampas ialah empat telefon bimbit, satu unit komputer riba, lima monitor, tiga CPU, satu moderm dan juga dua unit penghala (router). Ketiga-tiga suspek ditahan reman selama dua ke tiga hari," kata Noor Dellhan dalam sidang media di sini. Sindiket itu dipercayai sudah beroperasi selama sebulan dan mengenakan taruhan bermula RM100,000 bagi setiap pemain.Kes disiasat bawah Seksyen 420 Kanun Keseksaan dan Akta Rumah Judi Terbuka.

(Asisten Komisioner Noor Dellhan  ber berdasarkan maklumat dan risikan, pihaknya menyerbu kediaman yang disewa pada pukul 6.30 petang semalam)


Inspektor Sheila akan kemuka bantahan terhadap tiga tuduhan

KUALA LUMPUR, 7 Ogos- Seorang inspektor wanita dikenali sebagai ‘Inspektor Sheila', akan mengemukakan bantahan awal terhadap tiga pertuduhan dihadapinya, termasuk mengaibkan kehormatan seorang anggota polis berpangkat lans koperal.Peguam M. Manoharan yang mewakili Sheila Sharon Steven Kumar, 35, memaklumkan demikian semasa sebutan kes itu di Mahkamah Majistret Selayang di sini hari ini, di hadapan Majistret Chai Guan Hock.Beliau berkata pihaknya akan memfailkan bantahan awal itu, kerana ia melibatkan isu berkaitan Perlembagaan selain mendakwa pertuduhan dihadapi anak guamnya tidak berasas dan remeh.Terdahulu, Timbalan Pendakwa Raya Anis Farhah Ahmad Hilmi memaklumkan kepada mahkamah, pihaknya telah menyerahkan sebahagian dokumen berkaitan kes ini kepada pihak pembelaan kecuali rakaman video.Sheila didakwa mengugut M. Silverkoomarie, 69, dengan niat untuk mendatangkan kegentaran kepada wanita warga emas di No 8, Jalan SG 1/1, Taman Sri Gombak di sini, pada 12 tengah hari, 15 Jun lepas, mengikut Seksyen 506 Kanun Keseksaan, yang membawa hukuman penjara maksimum dua tahun atau denda atau kedua-duanya, jika sabit kesalahan.Pegawai polis wanita itu juga didakwa menghina kesopanan seorang lelaki P. Taneswaran, 31, dengan berkata “you tengok badan you, gemuk, botak dan badak sumbu”, di lokasi dan tarikh sama pada 1 tengah hari, mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya.Sementara itu di hadapan Majistret Nur Hafizah Rajuni, Timbalan Pendakwa Raya Erneetha Kaur Beghwant Singh turut memaklumkan, pihak pendakwaan telah menyerahkan sebahagian dokumen berkaitan kes kepada pihak pembelaan.Di mahkamah itu, Sheila berdepan pertuduhan menyebut berkenaan pangkat lans koperal dengan cara tidak wajar kepada Lans Koperal Abdul Arif Farhan Abdul Razak, dengan maksud untuk mengaibkan kehormatannya di lokasi dan tarikh sama pada 1.25 tengah hari, mengikut Seksyen 509 Kanun Keseksaan.Kedua-dua mahkamah menetapkan 22 Ogos ini untuk sebutan semula kes.Ketika ditemui pemberita, Sheila berkata beliau mahu berkhidmat untuk masyarakat dan ingin kembali bertugas sebagai pegawai penyiasat di Bukit Aman, bagi membanteras kejahatan dan kes jenayah.- BERNAMA


Dadah: Pelajar ditahan bersama 1,000 biji pil yaba

KOTA BHARU, 6 Ogos- Pelajar antara dua lelaki yang ditahan bersama 1,060 biji pil yaba bernilai RM11,660 menerusi Ops Tapis pada 31 Julai lalu. Ketua Polis Kelantan, Datuk Muhammad Zaki Harun berkata, dalam kejadian sekitar 2.55 petang itu, polis mendapati suspek sedang duduk di atas sebuah motosikal berwarna hitam di tepi sebuah kedai makan di Taman Sri Kota, Pasir Pekan, Tumpat, Kelantan. Katanya, pemeriksaan di dalam beg silang yang dipakai suspek berusia 26 tahun menjumpai 60 biji pil kemerahan yang disyaki dadah jenis yaba.

Manakala, pemeriksaan di dalam poket seluar panjang pelajar berusia 17 tahun pula turut menjumpai satu bungkusan plastik cerah berisi 1,000 biji pil berkenaan.

(Ketua Polis Kelantan, Datuk Muhammad Zaki Harun)

“Ini yang perlu ditonjolkan, maknanya dalam pengedaran ini telah mula melibatkan pelajar-pelajar sekolah dan mereka-mereka bawah umur. Jadi ini perlu diambil perhatian semua khususnya masyarakat. Dalam kita sibuk dalam pilihan raya, anak-anak pastikan supaya tidak terlibat dengan gejala-gejala tersebut", katanya. Beliau berkata demikian pada sidang media di Ibu Pejabat Polis Kontinjen (IPK) Kelantan di Kota Bharu. Mengulas lanjut, katanya semakan mendapati suspek berusia 26 tahun terbabit mempunyai tiga rekod lampau berkait dadah. Manakala, ujian saringan air kencing kedua-dua suspek adalah negatif. Kedua-dua suspek ditahan reman sehingga esok untuk siasatan. Kes disiasat di bawah Akta Dadah Berbahaya 1952.


102,400 batang rokok kretek seludup ditemukan di perairan Batu Pahat - APMM

BATU PAHAT, 6 Ogos- Agensi Penguatkuasaan Maritim Malaysia (APMM) Zon Maritim Batu Pahat menemukan 102,400 batang rokok kretek pelbagai jenama yang cuba diseludup dari Indonesia, awal pagi semalam.Rokok berkenaan ditemui di dalam bot yang ditinggalkan pada kedudukan 0.35 batu nautika tenggara pantai Parit Haji Salam, Batu Pahat.Pengarah Zon Maritim Batu Pahat Komander Maritim Mohd Haniff Mohd Yunus berkata bot pancung tanpa nombor pendaftaran itu dikesan ketika anggotanya sedang menjalankan Op Jaksa dan Op Tiris pada 4.30 pagi."Anggota bot ronda APMM yang menghampiri bot pancung itu untuk melakukan pemeriksaan mendapati bot terbabit tidak mempunyai tekong dan awak-awak, dipercayai bot itu telah ditinggalkan oleh penyeludup," katanya dalam satu kenyataan.

(Bot pancung tanpa nombor pendaftaran ditemukan ketika APMM melaksanakan Op Jaksa dan Op Tiris)

Pemeriksaan mendapati sebanyak 13 kotak besar rokok pelbagai jenama bernilai kira-kira RM117,920 yang disyaki tidak bercukai dari negara berkenaan untuk dijual secara haram di negara ini.Kesemua rokok dan bot gentian kaca berserta enjin 40 kuasa kuda itu dirampas untuk siasatan lanjut mengikut Akta Kastam 1967.


Polis kesan lelaki intai wanita di tandas stesen minyak Tapah

(Tangkap layar CCTV di tempat kejadian di Tapah, Perak)

TAPAH, 6 Ogos- Polis sedang giat mengesan seorang lelaki yang dipercayai mengintai seorang wanita di tandas sebuah stesen minyak di sini.Ketua Polis Perak, Datuk Seri Mohd Yusri Hassan Basri berkata, laporan berhubung kejadian dibuat oleh mangsa, semalam.Mangsa, 33, sebelum itu sedang menggunakan tandas sebelum sedar diintai seorang lelaki melalui ruang atas tandas terbabit.Rakaman kamera litar tertutup (CCTV) di tempat kejadian mendapati suspek telah masuk ke dalam tandas wanita sekitar pukul 4.50 petang sebelum beredar menaiki sebuah kenderaan jenis Toyota Avanza berwarna perak."Hasil semakan polis, kereta yang dinaiki suspek adalah didaftarkan atas nama seorang lelaki beralamat di Pusing, Perak."Usaha mengesan suspek sedang dilakukan berdasarkan nombor kenderaan terbabit," katanya dalam kenyataan.Kes disiasat di bawah Seksyen 509 Kanun Keseksaan.Pelaku boleh dihukum penjara selama tempoh sehingga lima tahun atau denda atau kedua-duanya.


Op Tiris: Dua lelaki tempatan ditahan cuba seludup diesel ke Thailand

WANG KELIAN, 5 Ogos– Dua lelaki warga tempatan berusia 30-an ditahan penguat kuasa KPDN Perlis ketika cuba menyeludup keluar 800 liter diesel ke Thailand menerusi Pintu Masuk, Kompleks ICQS Wang Kelian.Kejadian berlaku kira-kira pukul 8.30 pagi semalam hasil pemeriksaan ke atas dua buah kenderaan jenis Toyota Hilux bernombor pendaftaran asing.Pengarah KPDN Negeri, Norazah Jaapar menerusi satu kenyataan berkata dalam pemeriksaan dan serbuan yang pertama ke atas sebuah kenderaan jenis Toyota Hilux bernombor pendaftaran asing, pasukan serbuan menemui tangki tambahan yang memuatkan anggaran 400 liter minyak diesel.Manakala dalam satu lagi pemeriksaan dan serbuan di lokasi yang sama ke atas sebuah lagi kenderaan jenis Toyota Hilux, modus operandi yang sama iaitu terdapat tangki tambahan turut berada di bahagian bawah kenderaan berkenaan dengan kapasiti 400 liter minyak diesel.Jumlah keseluruhan minyak diesel yang berjaya dirampas ialah 800 liter dengan nilai keseluruhan dianggarkanberjumlah RM103,720.00 termasuk dua buah kenderaan yang ditahan."Hasil maklumat daripada pasukan risikan mendapati, modus operandi bagi kedua-dua kes dimana kenderaan bernombor pendaftaran asing yang dipandu oleh warga tempatan akan dibawa masuk ke Malaysia melalui pintu sempadan negara Malaysia-Thailand iaitu di ICQS Wang Kelian pada sebelah petang sebelum pintu sempadan negara ditutup,"katanya.Kenderaan yang digunakan untuk menyeludup minyak diesel ini akan membeli minyak diesel di stor-stor haram menjual minyak diesel di sekitar Wang Kelian dimana setiap tangki tambahan boleh memuatkan sehingga 500 liter minyak diesel. Kedua-dua kes tersebut disiasat bawah Akta Kawalan Bekalan (AKB) 1961.Sejak Mac lalu,KPDN Perlis mengagalkan 30 kes cubaan menyeludup keluar diesel ke Thailand hasil daripada tindakan proaktif KPDN dan serahan dari agensi penguatkuasaan di negeri ini dengan 39 orang yang disyaki terdiri 27 warga tempatan dan 12 warganegara Thailand telah ditahan.


Ibu, teman lelaki dera anak guna paip getah di Menglembu

MENGLEMBU, 3 Ogos- Seorang kanak-kanak lelaki berusia empat tahun dipercayai didera oleh ibu kandung dan teman lelaki di pangsapuri Taman Menglembu Impian Andril, di sini, Ipoh, semalam. Kedua-dua suspek berusia 23 dan 26 tahun itu telah ditahan sekitar pukul 7.00 malam dan direman selama lima hari sehingga Isnin depan.Ketua Polis Perak, Datuk Seri Mohd Yusri Hassan Basri berkata, tangkapan dilakukan menerusi maklumat yang diterima oleh orang awam yang tinggal di sekitar kawasan itu. "Mangsa ditemukan kelaparan di hadapan rumahnya dengan kesan kecederaan di seluruh badan. "Paip getah dan rotan yang dipercayai digunakan suspek untuk memukul mangsa turut dirampas polis," katanya dalam kenyataan.Hasil saringan air kencing mendapati suspek lelaki positif dadah jenis methamphetamine. Mangsa juga telah dibawa ke Hospital Raja Permaisuri Bainun untuk rawatan lanjut. Kes disiasat di bawah Seksyen 31(1)(A) Akta Kanak Kanak 2001.


Ahmad Zahid tak pernah arah saya guna dana YAB bayar insurans, cukai jalan, kad kredit - Saksi

KUALA LUMPUR, 3 Ogos - Bekas Setiausaha Eksekutif Datuk Seri Dr Ahmad Zahid Hamidi memberitahu Mahkamah Tinggi di sini hari ini bahawa Timbalan Perdana Menteri itu tidak pernah mengarahnya membayar insurans kenderaan, cukai jalan serta kad kredit peribadi menggunakan dana Yayasan Akalbudi (YAB).Datuk Rosiah Osman, 71, berkata sepanjang bertugas sebagai Setiausaha Eksekutif kepada Ahmad Zahid dari 1994 hingga 2011, beliau membuat kesemua bayaran itu menggunakan cek Maybank peribadi Ahmad Zahid.Beliau berkata demikian ketika pemeriksaan utama oleh peguam Datuk Ahmad Zaidi Zainal mewakili Ahmad Zahid yang diperintah membela diri terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana YAB. Menurut Rosiah, pembayaran bil kad kredit isteri Ahmad Zahid, Datin Seri Hamidah Khamis juga menggunakan cek peribadi Ahmad Zahid.Saksi pembelaan ketujuh itu berkata cek YAB pula digunakan untuk aktiviti-aktiviti kebajikan antaranya memberi sumbangan kepada masjid.Rosiah berkata beliau menguruskan cek YAB kerana yayasan itu tidak mempunyai kakitangan sokongan termasuk akauntan atau setiausaha.Selain itu, Rosiah berkata Ahmad Zahid mempunyai pegangan saham di empat syarikat iaitu Kretam Holding Berhad dan anak syarikatnya, Tekala Corporation Berhad, Ramatex Berhad dan Seng Hup Berhad.“Datuk Seri (Ahmad Zahid) masukkan hasil jualan saham syarikat Kretam Holding dan Tekala Corporation ke dalam akaun Yayasan Akalbudi, namun saya tidak pasti hasil jualan saham bagi dua lagi syarikat (Ramatex dan Seng Hup) ada masuk dalam akaun YAB atau tidak,” kata saksi itu.

(Ahmad Zahid berdepan 12 pertuduhan pecah amanah antara 13 Jan 2014 dan 23 Dis 2016/FOTO BERNAMA)

Pada Selasa (1 Ogos), Rosiah memberitahu mahkamah bahawa Ahmad Zahid menggunakan kad kredit peribadinya untuk mendahulukan pembelian peralatan untuk disumbangkan kepada masjid bagi aktiviti kebajikan YAB dan yayasan itu membayar balik kad kredit bagi pembelian tersebut.Sementara itu, semasa disoal balas Timbalan Pendakwa Raya Datuk Mohd Dusuki Mokhtar, Rosiah berkata beliau tidak ingat berapa kali Ahmad Zahid menggunakan kad kreditnya untuk membeli barang kelengkapan untuk disumbangkan kepada masjid.Menurut Rosiah tidak semua pembelian barang sumbangan untuk aktiviti kebajikan yayasan itu menggunakan kad kredit milik Ahmad Zahid.Katanya kad kredit Ahmad Zahid digunakan untuk pembelian antaranya permaidani, kipas dan penyaman udara yang disumbangkan kepada masjid.Ditanya Mohd Dusuki, mengapa saksi itu tidak menggunakan cek YAB untuk membeli barangan keperluan masjid, Rosiah menjawab “Takkan nak beli guna cek, jadi guna kad kredit Datuk Seri (Ahmad Zahid) dulu”.Bagi 12 pertuduhan pecah amanah, Ahmad Zahid, 70, didakwa menggunakan dana YAB untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016, mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.Perbicaraan di hadapan Hakim Datuk Collin Lawrence Sequerah bersambung 7 Ogos ini. - BERNAMA

ARTIKEL BERKAITAN:Ahmad Zahid mohon gugurkan 47 pertuduhan Yayasan AkalbudiKes rasuah Yayasan Akalbudi, 24 Januari penentu Datuk Seri Ahmad Zahid Hamidi bebas atau diperintah bela diriTiada saksi beri keterangan Datuk Seri Ahmad Zahid Hamidi terima suapan atau ada unsur rasuah babitkan Yayasan AkalbudiKes Yayasan Akalbudi: Ahli perniagaan diminta 'sumbang' RM10 juta


Tiket Umrah : Bekas penyelia syarikat pelancongan didakwa 11 pertuduhan rasuah

KUALA LUMPUR, 3 Ogos - Seorang bekas penyelia syarikat pelancongan didakwa di Mahkamah Sesyen di sini hari ini atas 11 pertuduhan meminta dan menerima rasuah lebih RM130,000, sebagai upah membantu mendapatkan 6,051 tiket penerbangan bagi mengerjakan umrah, empat tahun lepas.Bagi pertuduhan pertama dan kedua, Muhammad Fariz Jamaluddin, 35, didakwa secara rasuah meminta dua unit telefon bimbit iaitu Samsung Galaxy Z Fold 4 dan Iphone 14 Pro Max 1TB, masing-masing bernilai RM7,299 dan RM8,299.Kedua-duanya didakwa diterima daripada Pengarah Urusan Syarikat Myway Haramain Travel Services Sdn Bhd Ab Hakimee Abdullah, sebagai upah membantu mendapatkan 2,231 tiket penerbangan Saudi Airlines bagi urusan jemaah mengerjakan umrah, yang ditempah oleh syarikat tersebut.Muhammad Fariz juga didakwa atas sembilan pertuduhan menerima suapan wang tunai berjumlah RM110,280 dan dua unit telefon bimbit jenama sama, serta satu set lensa kamera jenama SONY FE 35MM F1.4 GM LENS bernilai RM6,600 daripada Ab Hakimee serta Mohd Zahid Saaizan dan Abdul Rahim Ibrahim, yang masing-masing meruakan pengarah urusan syarikat Alam Shah Travel & Tours Sdn Bhd dan syarikat Busyra Holidays Sdn Bhd.Perbuatan itu dilakukan sebagai upah bagi membantu mendapatkan 6,051 tiket penerbangan sama untuk urusan jemaah mengerjakan umrah, yang ditempah oleh tiga syarikat pelancongan berkenaan.Kesemua kesalahan itu didakwa dilakukan di beberapa lokasi di ibu negara, termasuk di restoran, kedai telefon bimbit dan kamera serta rumah tertuduh antara 16 Dis 2019 sehingga 7 Feb 2023.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.Timbalan Pendakwa Raya Farah Yasmin Salleh menawarkan jaminan berjumlah RM70,000 bagi kesemua pertuduhan berserta syarat tambahan tertuduh perlu menyerahkan pasport kepada mahkamah serta melaporkan diri di pejabat SPRM.“Jumlah jaminan itu sesuai dan wajar, tertuduh juga tidak boleh berinteraksi dengan saksi pendakwaan yang difahamkan merupakan kenalan tertuduh,” katanya.Peguam Ridha Abdah Subri yang mewakili tertuduh, memohon jaminan RM20,000 dengan alasan anak guamnya penanggung tunggal keluarga, serta perlu menjaga dua anak berusia lima dan lapan tahun.“Anak guam saya seorang duda yang telah bercerai dengan isterinya tahun lepas dan dia juga tinggal bersama ibunya yang uzur. Sepanjang siasatan dijalankan, anak guam telah memberikan kerjasama baik terhadap pegawai penyiasat, selain tertuduh hadir sendiri ke mahkamah hari ini,” kata peguam itu.Hakim Azura Alwi membenarkan tertuduh diikat jamin RM40,000 bagi kesemua pertuduhan dengan dua penjamin, berserta syarat tambahan yang dipohon pendakwaan dan perlu melaporkan diri sebulan sekali di pejabat SPRM cawangan Kuala Lumpur sehingga kes selesai, serta menetapkan 18 Sept ini untuk sebutan kes bagi serahan dokuman. - BERNAMA


Maritim tahan bot nelayan tanpa lesen sah

(Bot ditahan ketika rondaan dijalankan pasukan operasi Maritim Malaysia di perairan Kerian dan Larut Matang)

KUALA KURAU, 3 Ogos- Dua nelayan tempatan ditahan Agensi Penguatkuasaan Maritim Malaysia selepas bot yang digunakan disyaki beroperasi tanpa lesen yang sah.  Penahanan dilakukan di kedudukan 5.9 batu nautika barat daya, Pulau Sangga Besar sekitar pukul 11.50 malam pada Rabu.Pengarah Zon Maritim Kuala Kurau, Komander Maritim Mohd Najhan Azman Hamid berkata, bot itu ditahan dalam keadaan mencurigakan ketika rondaan dijalankan pasukan operasi Maritim Malaysia di perairan Kerian dan Larut Matang.  Hasil pemeriksaan mendapati bot yang dikendalikan dua nelayan tempatan berusia 29 dan 57 tahun itu tidak memiliki lesen yang sah.  Peralatan menangkap ikan jenis pukat rawa sorong turut ditemukan dan disyaki digunakan sebagai alat menangkap ikan.

Susulan itu, bot dan alat menangkap ikan dirampas dan dibawa ke jeti Zon Maritim Kuala Kurau untuk tindakan lanjut.  Kes disiasat di bawah Seksyen 8(a) Akta Perikanan 1985 dan Seksyen 11(b) akta yang sama.


Samun: Pemandu lori, penganggur dipenjara dan disebat

(Tertuduh, Muhammad Ariff Mohamed Kassim (kanan) dan S. Kajenthiran mengaku salah atas pertuduhan samun warga emas, 25 Julai lalu)

KLUANG, 3 Ogos- Mahkamah Sesyen Kluang, menjatuhkan hukuman penjara dan sebat terhadap dua tertuduh selepas mengaku salah pertuduhan samun warga emas, 25 Julai lepas. Hakim, Mujib Saroji memerintahkan tertuduh, Muhammad Ariff Mohamed Kassim, 26 tahun, dipenjara lima tahun dan dua sebatan. Manakala S. Kajenthiran, 37 tahun, dipenjara lapan tahun dan tiga sebatan. Mengikut pendakwaan, tertuduh secara bersama melakukan samun bersenjata terhadap seorang warga emas, di sebuah hotel di Simpang Renggam.  Dalam prosiding sama, Muhammad Ariff turut dihukum penjara lima tahun, dan satu sebatan, selepas mengaku bersalah, terhadap satu lagi pertuduhan samun berkumpulan terhadap seorang wanita, 5 Julai lepas.  Hukuman bagi kes tersebut, dijalankan serentak dengan hukuman kes pertama. Kes dikendalikan Timbalan Pendakwa Raya Rumizah Razli, manakala kedua-dua tertuduh, tidak diwakili peguam.


Sarjan pecah masuk stor eksibit, larikan 404 bungkusan dadah

SHAH ALAM, 2 Ogos- Seorang anggota polis berpangkat sarjan ditahan selepas pecah masuk stor eksibit di Ibu Pejabat Polis Daerah (IPD) Sepang, Sabtu lalu.Ketua Polis Selangor, Datuk Hussein Omar Khan berkata, suspek, 44, bertindak demikian dipercayai berpunca daripada desakan kewangan.Suspek ditahan di IPD Sepang pada pukul 12.30 tengah hari Isnin lalu dan direman selama tujuh hari.Hussein berkata, supek adalah anggota yang bertugas sebagai penolong pegawai penyiasat di Bahagian Siasatan Jenayah komersial di IPD Sepang sejak tahun 2019.Suspek juga telah berkhidmat dalam Polis Diraja Malaysia (PDRM) selama 21 tahun, namun mempunyai masalah disiplin."Soal siasat mendapati sarjan tersebut mengaku melakukan kejadian pecah stor eksibit."Pihak IPD Sepang juga berjaya menemukan semula sebahagian besar barang kes yang hilang," katanya pada sidang media di Ibu Pejabat Polis Kontinjen (IPK) Selangor di sini.Sejumlah 404 bungkusan barangan kes berisi dadah jenis heroin dan syabu dianggarkan seberat 724 gram telah dilarikan suspek semasa kejadian pada 28 Julai lalu.Bagaimanapun dia tidak berjaya memasuki stor eksibit utama yang dilengkapi ciri-ciri keselamatan tinggi.

"Tiada kecuaian. Ciri keselamatan di pejabat barang kes adalah baik sebab itu suspek tidak berjaya memecah masuk ke bilik eksibit sebenar, yang menyimpan barang kes yang dalam proses perbicaraan.

"Suspek hanya berjaya masuk ke pejabat ruang barang kes yang menunggu proses untuk dilupuskan," katanya.

Siasatan juga masih dijalankan sama ada suspek telah berjaya menjual barangan tersebut atau tidak.

"Jika suspek hendak jual pun, barang kes ini tidak laku kerana ia telah diproses semula oleh Jabatan Kimia, efektif dadah tersebut sudah tiada," tambahnya.

Suspek sebelum ini ditahan kerja susulan positif dadah pada 14 Julai lalu.Hussein berkata, pihaknya memandang serius kejadian tersebut dan tidak akan berkompromi dengan mana-mana anggota atau pegawai yang melakukan kesalahan.Kes disiasat mengikut 457 Kanun Keseksaan dan Seksyen 15(1) Akta Dadah Berbahaya 1952.


Bayi 40 hari alami pendarahan, dicampak bapa saudara

GEORGE TOWN, 3 Ogos - Seorang bayi perempuan berusia 40 hari mengalami pendarahan di bahagian kepala selepas dicampak ke lantai oleh bapa saudaranya dalam kejadian di sebuah pangsapuri di Sungai Pinang, di sini pada Rabu.Dalam kejadian yang berlaku pada pukul 3.30 petang itu, kakak kepada bayi itu turut mengalami kecederaan di mulut dan patah kaki akibat dicampak dari tingkat satu kediaman keluarga berkenaan.

Suspek berusia 29 tahun itu dipercayai mengelar pergelangan tangannnya sebelum bertindak mencederakan kedua-dua anak saudaranya.Suspek turut mendakwa terdengar bisikan sebelum bertindak mencederakan kedua-dua mangsa tersebut.Suspek juga dipercayai sedang menerima rawatan tradisional kerana mengalami masalah kesihatan sejak dua bulan lalu.  Ketua Polis Daerah Timur Laut, Asisten Komisioner Soffian Santong mengesahkan kejadian tersebut.Kes disiasat mengikut Seksyen 307 Kanun Keseksaan iaitu cubaan bunuh.


KOTA TINGGI, 2 Ogos- Seorang lelaki diberkas polis selepas disyaki mencuri besi dan set penjana (gen set) milik sebuah gudang di Pengerang Kota Tinggi, Johor.  Ketua Polis Daerah Kota Tinggi, Superintendan Hussin Zamora berkata, suspek warga tempatan berusia 40-an diberkas di Pekan Jabi, Segamat, 31 jam selepas mencuri. Polis menerima laporan berhubung kehilangan itu 31 Julai lalu, membabitkan kerugian RM400,000. Hasil siasatan awal pihak polis menemukan barang-barang hilang yang disembunyikan di hutan Jalan Sungai Pulai, Tanjung Kupang, Iskandar Puteri, Johor Bahru.  "Turut dijumpai lori yang dilaporkan hilang sebelum ini," kata Hussin kepada media di sini. Suspek direman hingga Jumaat bagi membantu siasatan.

(Superintendan Hussin berkata Lelaki diberkas 31 jam selepas disyaki curi besi, "gen set" gudang)


Mahkamah rayuan kekalkan hukuman mati terhadap ahli perniagaan edar ganja

PUTRAJAYA, 2 Ogos - Mahkamah Rayuan hari ini mengekalkan hukuman mati yang dijatuhkan ke atas seorang ahli perniagaan kerana mengedar 9.528 kg ganja.Ini berikutan keputusan panel tiga hakim terdiri daripada Hakim Datuk Hadhariah Syed Ismail, Datuk See Mee Chun dan Datuk Azmi Ariffin yang menolak rayuan Mohammad Firdaus Mohsin, 38, untuk mengetepikan sabitan dan hukuman mati ke atasnya.Ketika menyampaikan keputusan itu, Hadhariah berkata tiada merit dalam rayuan Mohammad Firdaus.Beliau berkata sabitan terhadap Mohammad Firdaus adalah selamat untuk dikekalkan.Pada 3 Dis, 2021, Mahkamah Tinggi Shah Alam mendapati Mohammad Firdaus bersalah mengedar dadah itu di tepi Jalan Bukit di hadapan bangunan parkir kereta stesen kereta api KTMB Kajang, Daerah Hulu Langat, Selangor pada pukul 10 malam, 28 Mac 2017. Mohammad Firdaus mempunyai satu lagi peluang merayu di Mahkamah Persekutuan.

Menurut fakta kes, sepasukan polis daripada bahagian siasatan narkotik Ibu Pejabat Polis Daerah Kajang telah dihantar ke kawasan itu setelah mendapat maklumat dan ternampak Muhammad Firdaus yang membawa dua beg berada dalam keadaan yang mencurigakan.Seorang pegawai polis mendekati Mohammad Firdaus dan mengarahkannya untuk membuka beg berkenaan. Mereka menemukan beberapa kepingan daun-daun mampat dalam satu daripada beg itu yang kemudiannya disahkan oleh Jabatan Kimia sebagai ganja. Dalam pembelaannya, Mohammad Firdaus mendakwa beg berkenaan bukan kepunyaannya tetapi milik seorang pemandu Uber. Beliau berkata dia menjaga beg itu sementara menunggu pemandu Uber itu meletakkan keretanya di tempat letak kereta.Mohammad Firdaus mendakwa beliau datang ke Kuala Lumpur dari Pulau Pinang untuk menghadiri satu acara dan menunggu bapa saudaranya untuk mengambil dia ke rumah lelaki itu di Sungai Ramal, Kajang. Sewaktu perbicaraan, pemandu Uber Mohd Sabri Salleh memberi keterangan bahawa dia menerima tempahan daripada Mohammad Firdaus menerusi aplikasi Uber untuk menghantar ahli perniagaan itu dari KL Sentral ke stesen KTMB Kajang.Beliau berkata dia nampak Mohammad Firdaus membawa beg-beg itu dan kemudian meletakkan beg-beg itu bersebelahannya (Muhammad Firdaus) di kerusi belakang kereta.Peguam Afifuddin Ahmad Hafifi mewakili Mohammad Firdaus sementara Timbalan Pendakwa Raya Mohd Fairuz Johari mewakili pihak pendakwaan. - BERNAMA


Jatuh hukum pengasuh cuai terhadap dua bayi di taska 15 Ogos ini

JOHOR BAHRU, 2 Ogos - Mahkamah Sesyen di sini hari ini menetapkan 15 Ogos ini untuk menjatuhkan hukuman terhadap seorang pengasuh taska yang mengaku bersalah atas dua pertuduhan bertindak cuai terhadap dua bayi di sebuah taska, Mac lepas. Peguam Syufri A. Samad memberitahu pemberita di luar mahkamah bahawa jurubahasa memaklumkan kes itu ditangguhkan kerana Hakim Datuk Che Wan Zaidi Che Wan Ibrahim dimasukkan ke hospital kerana kurang sihat.Pada 21 Mei lepas, Nurul Shahira A'shiqin Sulaiman, 28, mengaku bersalah atas pertuduhan bertindak cuai terhadap seorang bayi perempuan berusia sembilan bulan dan seorang bayi lelaki berumur tujuh bulan di sebuah taska dan mahkamah menetapkan hari ini untuk mendengar fakta kes sebelum menjatuhkan hukuman.Wanita itu sebagai orang yang mempunyai pemeliharaan terhadap kedua-dua bayi berkenaan didakwa telah bertindak secara cuai dengan cara yang mungkin akan menyebabkan kedua-dua mangsa mengalami kecederaan fizikal.

Dia dituduh melakukan perbuatan itu di sebuah taska di Jalan Utama 34, Taman Mutiara Rini, di sini, kira-kira 1 tengah hari, Mac lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen yang sama.Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya, dan sebagai tambahan tertuduh boleh dikenakan bon berkelakuan baik serta melaksanakan khidmat masyarakat.Pada 15 Mei lepas, tular dua video berdurasi 48 saat dan 39 saat menerusi media sosial yang menunjukkan seorang perempuan mengasari seorang bayi yang sedang menangis. - BERNAMA

ARTIKEL BERKAITAN:Kes kasar bayi, pengasuh taska didakwa esok


Dua lelaki 'perang mulut' di parkir Park Avenue akhirnya berdamai

(Syot layar dari video yang tular di media sosial)

PETALING JAYA, 1 Ogos - Dua lelaki yang 'berperang mulut' di kawasan Park Avenue, di sini sudah berdamai, kata Ketua Polis Daerah Petaling Jaya, Asisten Komisioner Mohamad Fakhruddin Abdul Hamid.Fakhruddin berkata, kedua-dua individu masing-masing berusia 38 dan 48 tahun itu telah menyelesaikan perselisihan faham dengan cara baik.Katanya, kedua-dua lelaki tersebut tidak mahu memanjangkan siasatan insiden yang berlaku."Hasil siasatan mendapati kejadian berpunca daripada pintu motorkar yang dibuka telah terkena pada pintu motorkar yang berada bersebelahan."Disebabkan kejadian itu, telah berlaku pertelingkahan mulut di antara kedua-dua pihak. Bagaimanapun masing-masing tidak mengalami sebarang kerosakan dan kecederaan," katanya menerusi kenyataan hari ini.

(Ketua Polis Daerah Petaling Jaya, Asisten Komisioner Mohamad Fakhruddin Abdul Hamid/FOTO BERNAMA)

Susulan kejadian itu, polis menerima dua laporan daripada kedua-dua pihak terbabit pada 5.49 petang semalam."Pihak polis menasihatkan masyarakat supaya mematuhi undang-undang dan tidak melakukan sesuatu perbuatan jenayah mahupun menyebarkan berita tidak benar dengan membuat spekulasi yang boleh menggugat ketenteraman awam," katanya.Terdahulu, tular sebuah video durasi 42 saat yang menunjukkan dua orang lelaki sedang bertengkar dan cuba ditenangkan oleh penumpang wanita dalam kenderaan terbabit.Lelaki itu menjerit kepada seorang lagi lelaki dalam kenderaan dengan melakukan provokasi meskipun mendakwa dirinya telah membuat permohonan maaf atas insiden tersebut.Bagaimanapun, video tersebut sudah dipadam dari Facebook.


Polis buru lelaki bakar isteri guna petrol

GEORGETOWN, 1 Ogos - Polis giat mengesan seorang lelaki yang melarikan diri selepas membakar isterinya dalam kejadian di kediaman mereka di sebuah ladang kelapa sawit dekat Tasek Gelugor, malam tadi.Ketua Polis daerah Seberang Perai Utara (SPU), ACP Mohd Asri Shafie berkata, suspek berusia 30 tahun itu dipercayai membakar isterinya di luar rumah, dengan menggunakan petrol selepas berlaku pertengkaran melibatkan hal keluarga, kira-kira pukul 9.30 malam.Mohd Asri berkata kejadian itu disedari anak lelaki pasangan terbabit selepas mangsa menjerit meminta tolong untuk memadamkan api.“Difahamkan, anak mangsa turut melihat bapa mereka (suspek) cuba memadamkan api, namun bertindak melarikan diri apabila api pada badan mangsa semakin membesar.“Pemeriksaan di tempat kejadian, polis turut menemui botol berisi minyak petrol dan pemetik api yang dipercayai digunakan suspek untuk membakar isterinya," katanya kepada media pada Selasa.Badan wanita tersebut melecur kira-kira 27 peratus telah dihantar ke Hospital Pulau Pinang (HPP) untuk rawatan lanjut.Tambahnya ini bukan kali pertama suspek cuba mencederakan isterinya kerana sebelum ini suspek dipercayai melakukan hal yang sama.Suspek yang juga seorang peladang turut mempunyai empat rekod lampau berkaitan jenayah."Kes disiasat di bawah Seksyen 326 Kanun Keseksaan (KK)," katanya.


Sarjan ditahan pecah masuk stor IPD Sepang, disyaki curi barang kes

SERDANG, 1 Ogos - Seorang anggota polis berpangkat Sarjan ditahan reman selama 14 hari bagi membantu siasatan berhubung kes pecah masuk stor ekshibit IPD Sepang sehingga mengakibatkan beberapa barang kes narkotik hilang pada Sabtu lalu.Ketua Polis Selangor Datuk Hussein Omar Khan berkata suspek berusia 40 tahun itu direman pada pagi tadi."Antara barang yang dikenal pasti hilang adalah barang kes yang telah selesai siasatan dan sedang menunggu untuk proses pelupusan."Permohonan reman terhadap suspek yang bertugas di Bahagian Siasatan Jenayah Komersial IPD Sepang itu akan dibuat hari ini."Motif kejadian pecah masuk stor ekshibit itu masih dalam siasatan pihak polis," katanya kepada media selepas menghadiri majlis Perbarisan Ulang Tahun Polis Bantuan ke-7 Sime Darby Property Berhad di Padang Kawad Universiti Putra Malaysia (UPM) di sini, hari ini.

Katanya kes disiasat mengikut Seksyen 457 Kanun Keseksaan kerana pecah masuk.Terdahulu, media melaporkan stor barang kes (ekshibit) Ibu Pejabat Polis Daerah (IPD) Sepang dipecah masuk dan sejumlah barang kes berkaitan kes narkotik dilaporkan hilang, pada Jumaat.Hasil siasatan di tempat kejadian mendapati suspek memecah masuk dengan memotong dawai atas pagar di belakang stor.Suspek dipercayai memasuki bahagian pejabat stor ekshibit melalui lubang kaunter tingkap stor.Pemeriksaan mendapati lebih 500 sampul bersaiz 6x12 inci mengandungi barang kes berkaitan kes narkotik yang disimpan dalam peti khas dalam ruang pejabat stor didapati hilang.Sementara itu, Hussein berkata setakat semalam pihaknya telah menerima 16 laporan berkaitan Pilihan Raya Umum Dewan Negeri bagi kawasan Selangor.Daripada laporan tersebut, tujuh kertas siasatan dibuka mengikut Seksyen 427 Kanun Keseksaan kerana melakukan khianat.“Laporan kesalahan yang diterima membabitkan perbuatan khianat seperti mengoyakkan poster dan sebagainya,” katanya.


Bekas pemain bola sepak didakwa pecah rumah, miliki barang curi

(Mohd Azinee (baju jingga, kanan) mengaku tidak bersalah atas kesemua pertuduhan dibacakan terhadapnya di hadapan Majistret Nur Azzuin Abdul Moati)

PONTIAN, 30 Julai- Seorang bekas pemain bola sepak didakwa di Mahkamah Majistret Pontian, Johor atas tiga pertuduhan pecah rumah dan memiliki harta curi, antara Jun dan awal bulan ini.  Tertuduh, Mohd Azinee Taib, 33, mengaku tidak bersalah selepas kertas pertuduhan dibacakan jurubahasa di hadapan Majistret Nur Azzuin Abdul Moati.Mengikut kertas pertuduhan pertama, Mohd. Azinee didakwa melakukan kes pecah rumah bersama-sama dua lagi rakannya yang masih bebas di sebuah rumah di Taman Benut Utama, Benut, di sini, pada pukul 12.05 tengah hari, 8 Jun lalu.Bagi pertuduhan kedua pula, Mohd Azinee dituduh bersama-sama dua rakannya, Muhammad Hairul Hafiz Muzaren, 24, dan Khairul Akmal Zainol Abidin, 31, telah memecah sebuah rumah di Taman Cendana, Benut, di sini, bagi tujuan mencuri.Kesalahan itu dilakukan mereka kira-kira pukul 1.15 tengah hari pada 3 Julai lalu.Kedua- dua pertuduhan ini dilakukan tertuduh mengikut Seksyen 457 Kanun Keseksaan yang memperuntukan hukuman penjara sehingga 14 tahun dan denda atau sebatan, jika sabit kesalahan.Bagi pertuduhan ketiga pula, Mohd Azinee dituduh menyimpan harta curi iaitu sebuah telefon bimbit jenama OPPO A5 berwarna putih milik mangsa rumah yang dipecah masuk.Dia melakukan kesalahan itu di Jeti Nelayan Ayer Baloi, di sini, kira-kira pukul 4.30 petang, pada 3 Julai lalu.Pertuduhan itu dilakukan mengikut Seksyen 411 Kanun Keseksaan yang memperuntukan hukuman penjara sehingga lima tahun atau dengan denda atau kedua-duanya sekali, jika sabit kesalahan.Pendakwaan dikendalikan Timbalan Pendakwa Raya, Nurezzati Zaini Abdul Moati manakala ketiga-tiga tertuduh tidak diwakili peguam bela.Terdahulu, Majistret Nur Azzuin membenarkan jaminan sebanyak RM5,000 bagi setiap pertuduhan dengan seorang penjamin dan diarahkan melapor diri di balai polis terdekat setiap bulan sehingga selesai kes.Mahkamah menetapkan 30 Ogos depan sebagai tarikh sebutan semula kes dan serahan dokumen.


Penipuan pelaburan kripto, pesara kerajaan kerugian lebih RM500,000

IPOH, 31 Julai - Seorang pesara kerajaan kerugian lebih setengah juta ringgit selepas terpedaya sindiket pelaburan mata wang kripto tidak wujud, sejak Januari lalu. Ketua Polis Perak, Datuk Seri Mohd Yusri Hassan Basri berkata laporan mengenai kejadian itu diterima Bahagian Siasatan Jenayah Komersil, Ibu Pejabat Polis Daerah (IPD) Hilir Perak, pada pukul 4.34 petang, pada Ahad.Siasatan awal mendapati, mangsa yang berusia 70 tahun telah melihat satu hantaran di laman Facebook yang menawarkan perkhidmatan pembelian saham mata wang kripto di Amerika Syarikat.

"Bagi tempoh Januari hingga Julai 2023, mangsa telah melakukan sebanyak 133 transaksi pindahan wang secara dalam talian ke dalam 39 akaun bank tempatan melibatkan jumlah kerugian lebih RM542,171.20.  "Wang tersebut merupakan hasil simpanan dan wang persaraan mangsa bersama isterinya," katanya menerusi kenyataan, pada Ahad.  Mohd Yusri berkata, setelah menyedari dirinya ditipu mangsa telah meminta wangnya dikembalikan namun suspek memberi pelbagai alasan selain tidak membalas mesej melalui aplikasi Whatsapp.  Kes disiasat di bawah Seksyen 420 Kanun Keseksaan.


Polis bongkar makmal proses dadah, lebih RM2 juta ketamin dirampas

JOHOR BAHRU, 31 Julai - Taktik menyembunyikan kegiatan memproses dadah dengan menyewa kilang di Iskandar Puteri untuk dijadikan makmal, terbongkar apabila premis tersebut diserbu Polis Johor dalam dua serbuan minggu lalu.  Turut dirampas, 4.63 kilogram dadah jenis ketamin dan 166 liter cecair ketamin dengan nilai keseluruhan berjumlah kira-kira RM2.133 juta. Ketua Polis Johor, Datuk Kamarul Zaman Mamat berkata dalam serbuan pada 25 Julai lalu, tiga suspek warga asing telah ditahan manakala seorang lagi suspek diberkas sehari kemudian di sekitar kawasan kilang tersebut.Semua suspek yang ditahan berusia antara 28 hingga 44 tahun.

"Modus operandi kegiatan sindiket pemprosesan dadah ini adalah dengan menjadikan premis yang disewa sebagai makmal pemprosesan dadah. "Kegiatan sindiket pemprosesan dadah ini telah aktif beroperasi sejak bulan april tahun 2023," katanya pada sidang media di Ibu Pejabat Polis Daerah (IPD) Iskandar Puteri, di sini.Menurut Kamarul Zaman, hasil ujian saringan awal air kencing mendapati dua daripada suspek positif ketamin manakala hasil semakan mendapati dua daripada suspek mempunyai rekod lampau berkaitan dadah dan jenayah.Turut disita dua buah kereta, sebuah lori, jam tangan dan wang tunai melibatkan nilai sitaan berjumlah RM321,700.Kes disiasat mengikut Seksyen 39B Akta Dadah Berbahaya 1952.


Terbangkan dron berhampiran PPC, dua individu ditahan di Kelantan

KOTA BHARU, 29 Julai- Seorang remaja berusia 14 tahun dan seorang lelaki berusia 55 tahun ditahan selepas disyaki menerbangkan dron berhampiran Pusat Penamaan Calon (PPC) PRU DUN ke-15 semalam.Ketua Polis Kelantan Datuk Muhamad Zaki Harun dalam satu kenyataan memaklumkan kes pertama berlaku di PPC Kolej Vokasional Pasir Mas, Bunut Susu pada pukul 9.45 pagi.“Susulan itu anggota polis telah mengarahkan suspek berusia 55 tahun untuk menurunkan dron tersebut.“Polis kemudian bertindak merampas satu unit dron DJI Mini 3 Pro dan satu alat kawalan jauh. Suspek kemudian telah ditahan dan dibawa ke Ibu Pejabat Polis Daerah (IPD) Pasir Mas untuk tindakan lanjut,” katanya dalam kenyataan tersebut.Sementara kes kedua dilaporkan berlaku di PPC Institut Pendidikan Guru Kampus Kota Bharu, Pengkalan Chepa kira-kira pukul 10.03 pagi.“Ketika kejadian seorang remaja berusia 14 tahun dikesan sedang menerbangkan dron di kawasan kejadian. Polis telah mengarahkan supaya dron itu diturunkan sebelum dirampas bersama seunit telefon bimbit iPhone 7 Plus, suspek telah ditahan dan dibawa ke IPD Kota Bharu bagi tindakan lanjut,” katanya.Beliau berkata kedua-dua kes tersebut dirujuk kepada Pihak Berkuasa Penerbangan Awam (CAAM).“Pihak CAAM telah dihubungi bagi tindakan lanjut di bawah Peraturan 140 Peraturan-Peraturan Penerbangan Awam 2016,” katanya.

(Ketua Polis Kelantan Datuk Muhamad Zaki Harun)


Polis cari lima lelaki gaduh atas jalan raya di Tanjung Rambutan

IPOH, 29 Julai- Polis Daerah Ipoh mengesan lima individu yang terlibat dalam pergaduhan atas jalan raya di Tanjung Rambutan, Ulu Kinta, pada Khamis.  Video pergaduhan lima lelaki tempatan yang menggunakan rotan itu tular di aplikasi WhatsApp pada Jumaat.  Ketua Polis Daerah, ACP Yahaya Hassan berkata siasatan awal mendapati insiden terbabit berlaku pada 27 Julai 2023 sekitar pukul 5.30 petang di Batu 8, Jalan Tanjung Rambutan - Tambun.  Jelasnya, pihak polis masih menyiasat punca kejadian dan kes disiasat mengikut Seksyen 148 Kanun Keseksaan iaitu merusuh dengan menggunakan senjata.  Orang ramai mempunyai maklumat berhubung insiden tersebut boleh menghubungi Pegawai Penyiasat Kanan, Asisten Superintenden Norshaharah Marzuki di talian 010-3790508 bagi membantu siasatan.

(Tangkap layar video tular menunjukkan lima lelaki bergaduh atas jalan raya di Tanjung Rambutan)


Simpan diesel bersubsidi tanpa lesen, kilang dikenakan tindakan undang-undang

IPOH, 28 Julai- Gagal mengemukakan lesen atau permit barang kawalan berjadual mengakibatkan kilang membuat bumbung di Kawasan Perindustrian Kanthan, Chemor bakal dikenakan tindakan undang-undang. Ketua Pegawai Penguat Kuasa KPDN Perak Mohamed Aznanshah Khalid berkata pihaknya turut menyita 4,000 liter diesel bersubsidi bernilai RM11,000 dalam satu serbuan di sebuah kilang itu semalam.Katanya, operasi adalah hasil risikan yang dilakukan oleh anggotanya selama seminggu.“Ketika serbuan dilakukan, didapati premis ini sedang beroperasi menjalankan perniagaan kilang membuat bumbung.“Seorang lelaki warga tempatan berumur 40-an, mengaku sebagai pengurus premis, turut berada di tempat kejadian,” katanya dalam kenyataan hari ini.Pemeriksaan lanjut ke atas premis menemui sebuah skid tank berkapasiti 19,000 liter yang mengandungi cecair disyaki minyak diesel berada di dalam kawasan premis.

(Sebuah skid tank berkapasiti 19,000 liter yang mengandungi cecair disyaki minyak diesel berada di dalam kawasan premis)

Kata Mohamed Aznanshah, ketika pemeriksaan, lelaki terbabit gagal mengemukakan sebarang lesen atau permit barang kawalan berjadual minyak diesel apabila diminta.Sehubungan itu, kesemua barangan seperti dokumen dan cecair disyski minyak diesel telah disita.Kes akan disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


4 Lelaki, seorang wanita bebas tuduhan miliki, edar dadah

AYER KEROH, 27 Julai- Mahkamah Tinggi Ayer Keroh, Melaka melepas dan membebaskan empat lelaki dan seorang wanita daripada tuduhan memiliki serta mengedar dadah. Hakim Mohd Radzi Abdul Hamid membuat keputusan itu selepas pihak pendakwaan gagal membuktikan kes prima facie terhadap kelima-lima tertuduh iaitu Mohd Nizam Makzan 34 tahun, Nurshahira Hamraj 27 tahun, Hairudin Ramle 24 tahun, Muhammad Hilmi Rosly 33 tahun dan Dermawan Muhammad, 38 tahun di akhir kes pendakwaan. Dalam penghakiman, mahkamah mendapati tiada keterangan jelas daripada pihak pendakwaan untuk menyokong dapatan mereka mengenai keberadaan tertuduh di meja kopi tempat dadah berkenaan ditemukan. Terdahulu, kelima-lima tertuduh dituduh dengan empat pertuduhan iaitu secara niat bersama mengedar dadah jenis methamphetamine seberat 166.24 gram, memiliki dadah jenis heroin seberat 1.44 gram, memiliki dadah jenis monoacetylmorphines seberat 1.81 gram dan memiliki dadah jenis ketamine seberat 17.66 gram.

(Tertuduh diluar berada di luar mahkamah, selepas perbicaraan)

Mereka dituduh melakukan kesalahan itu di rumah No. 6810, Jalan Semabok kira-kira 1.00 pagi pada 22 Mac 2018.  Tertuduh dituduh di bawah Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama dan dibaca bersama Seksyen 34 Kanun Keseksaan yang membawa hukuman gantung sampai mati.  Tertuduh juga dituduh di bawah Seksyen 12(2) Akta Dadah Berbahaya 1952 dan boleh dihukum di bawah Seksyen 12(3) akta yang sama dan dibaca bersama Seksyen 34 Kanun Keseksaan yang membawa hukuman denda tidak melebihi RM100,000 atau penjara maksimum lima tahun atau kedua-duanya sekali.  Pendakwaan dikendalikan Timbalan Pendakwa Raya Nor Azizah Yusof, manakala Mohd Nizam diwakili Mak Kah Keong, Nurshahira diwakili Tiu Leong Kim, Hairudin diwakili Datuk Hanif Hassan, Muhammad Hilmi diwakili Azrul Zulkifli Stork dan Dermawan diwakili Andrew Lourdes.


205 individu ditahan dalam Ops Tapis Khas di Kelantan

KOTA BHARU, 26 Julai -Polis Kelantan menahan seramai 205 individu atas pelbagai kesalahan berkaitan dadah dengan nilai rampasan keseluruhan dianggarkan berjumlah lebih RM500,000Menurut Ketua Polis Kelantan, Datuk Muhamad Zaki Harun, kesemua mereka ditahan mengikut Akta Dadah Berbahaya 1952 dan Akta Racun 1952.Jelasnya, daripada jumlah itu, seramai 188 individu adalah warga tempatan dan manakala 17 individu warga asing."Kesemua tangkapan bermur antara 15 hingga 58 tahun. Manakala jumlah nilai rampasan keseluruhan berjumlah setengah juta", katanya pada sidang media selepas Program Perhimpunan Bulanan peringkat Ibu Pejabat Polis Kontinjen (IPK) Kelantan di sini.Selain itu, katanya, Jabatan Siasatan Jenayah Komersil Kelantan, turut menahan dua lelaki dan dua wanita mengikut Seksyen 5(2) Akta Pemberi Pinjam Wang Tanpa Lesen 1951.  Mereka ditahan di sekitar Kota Bharu dan hasil pemeriksaan mendapati kesemua suspek menjalankan kegiatan pemberi pinjam wang tanpa lesen.


Pasangan suami isteri bebas tuduhan edar dadah

IPOH, 26 Julai- Mahkamah Tinggi Ipoh melepas dan membebaskan pasangan suami isteri atas pertuduhan mengedar dadah di Jalan Melati, Kg Sri Klebang, Chemor, Ipoh, tiga tahun lalu.  Hakim Datuk Abdul Wahab Mohamed membuat keputusan itu selepas mendapati pihak pendakwaan gagal mewujudkan kes prima facie terhadap Muhammad Yasmi Mohammad Yasin, 48 tahun dan isterinya, Rossuhili Ikhsan, 47 tahun, pada akhir kes pendakwaan.  Mengikut pertuduhan, pasangan suami isteri tersebut didakwa mengedar dadah berbahaya dengan berat 19.90 gram iaitu 10.9 gram heroin dan 9.0 gram monoacetyimorphines.  Kesalahan itu didakwa dilakukan di sebuah rumah di Jalan Melati Kampung Sri Klebang, Chemor dalam daerah Kinta sekitar pukul 7.00 malam pada 27 September 2020.  Pertuduhan dibuat mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama yang memperuntukkan hukuman gantung sampai mati. Seramai enam saksi pendakwaan dikemukakan sepanjang prosiding perbicaraan yang bermula pada Oktober 2022.  Pendakwaan dikendalikan Timbalan Pendakwa Raya, Saifulakmal Mod Said, manakala pasangan suami isteri itu diwakili Peguam Mohamad Hafiz Jalaludin.